Di Kristo, Ɔkannifo a Ɔyɛ Pɛ no Akyi\nƆwɛn-Aban—Nea Adesua Nsɛm Wom | May 2011\nKENKAN WƆ Afrikaans Albanian Amharic Arabic Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Finnish French Ga Georgian German Greek Guarani Haitian Creole Hiligaynon Hungarian Icelandic Igbo Indonesian Italian Japanese Kikongo Kirghiz Korean Latvian Lithuanian Luo Malagasy Malayalam Maya Myanmar Norwegian Oromo Ossetian Otetela Pangasinan Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tajiki Tatar Tetun Dili Thai Tshiluba Tsonga Tswana Turkish Twi Ukrainian Vietnamese\nNKURƆFO a wodi sodifo a wɔyɛ nnipa akyi no nsa taa si fam. Nanso, wɔn a wɔbrɛ wɔn ho ase hyɛ Kristo ase sɛ wɔn kannifo no nya biribi a ɛyɛ soronko koraa. Yesu kae sɛ: “Mo a moabrɛ na wɔde nnesoa asoa mo nyinaa, mommra me nkyɛn, na mɛma mo ho adwo mo. Momfa me kɔndua nto mo ho so na munsua me, efisɛ midwo, na mebrɛ me ho ase koma mu, na mubenya ɔhome ama mo kra.” (Mat. 11:28, 29) Sɛnea Yesu di yɛn anim sɛ yɛn kannifo no ma yɛn bo tɔ yɛn yam, na ɛma yɛn ani gye. Odwen nnipa a wɔn asɛm yɛ mmɔbɔ ne wɔn a wɔhyɛ wɔn so paa no ho, na ɔto nsa frɛ wɔn sɛ wɔmmɛhyɛ ne kɔndua a ɛyɛ mmerɛw no ase. Nanso, Kristo akyi a yebedi sɛ yɛn kannifo no hwehwɛ sɛ yɛyɛ dɛn?\nƆsomafo Petro kyerɛwee sɛ: “Kristo . . . huu amane maa mo, na ogyaw mo nhwɛso sɛ munni n’anammɔn akyi pɛɛ.” (1 Pet. 2:21) Yesu anammɔn akyi a yebedi no ho hia dɛn? Fa no sɛ woka nnipakuw bi a ɛsɛ sɛ wɔfa baabi a wɔde atopae ahyehyɛ fam ho, na mo mu biako pɛ na onim baabi a mubetumi afa a morentiatia atopae no bi so, na ama moatumi akodu baabi a morekɔ no dwoodwoo. So anka worenni saa onipa no anammɔn akyi pɛɛ, na ebia woatiatia baabiara a obetia mpo? Saa ara na ahobammɔ a yebenya no daakye no gyina nhwɛso a Yesu yɛe a yebedi akyi pɛpɛɛpɛ no so. Saa a yɛbɛyɛ no hwehwɛ sɛ yetie no na yedi n’asɛm so, na yetie wɔn a wɔyɛ n’ananmusifo no nso.\nTie na Di So\nAka kakra ma Yesu de ne Bepɔw so Asɛnka no aba awiei no, ɔkae sɛ: “Obiara a ɔte me nsɛm yi na ɔyɛ no, wɔde no bɛtoto ɔbadwemma bi a osii ne fie sii ɔbotan so ho. Na osu tɔe na eyirii, na mframa bɔe bɛbɔɔ fie no, nanso ammu, efisɛ na wato asi ɔbotan so.”—Mat. 7:24, 25.\nEnti, Yesu frɛɛ onipa a otie n’asɛm na odi so no sɛ “ɔbadwemma.” So yefi yɛn komam yɛ osetie de kyerɛ sɛ yebu nhwɛso a Kristo yɛe no, na yɛn ani sɔ, anaasɛ Yesu ahyɛde a ɛyɛ mmerɛw sɛ yebedi so ne n’ahyɛde a sɛ yedi so a yɛn ho bɛtɔ yɛn nkutoo na yedi so? Yesu kae sɛ: “Meyɛ nea ɛsɔ [Onyankopɔn ani] daa.” (Yoh. 8:29) Momma yɛmmɔ mmɔden nsuasua nea ɔyɛe no.\nWɔ afeha a edi kan no mu no, asomafo no yɛɛ nhwɛso pa brɛɛ wɔn ho ase hyɛɛ Kristo ase sɛ wɔn kannifo. Bere bi, Petro ka kyerɛɛ Yesu sɛ: “Hwɛ! Yɛagyaw nneɛma nyinaa abedi w’akyi.” (Mar. 10:28) Nokwarem no, na Yesu akanni no som bo paa ma asomafo no ma enti wofii wɔn pɛ mu gyaw nneɛma foforo biara a na wɔreyɛ hɔ kodii n’akyi.—Mat. 4:18-22.\nTie Kristo Ananmusifo No\nAka bere tiaa bi ma Yesu awu no, ɔkaa ɔkwan foforo a yebetumi afa so adi n’akyi sɛ yɛn kannifo no ho asɛm. Ɔkae sɛ: “Nea ogye obiara a mesoma no no gye me nso.” (Yoh. 13:20) Nokwarem no, Yesu frɛɛ n’ananmusifo a wɔasra wɔn no sɛ ne “nuanom.” (Mat. 25:40) Bere a wonyan Yesu ma ɔkɔɔ soro akyi no, wɔpaw ne “nuanom” no sɛ wonnyina n’ananmu, sɛ ‘wonsi Kristo ananmu’ sɛ ahemmɔfo, na wɔnto nsa mfrɛ afoforo ma wɔmpata wɔn mmra Yehowa Nyankopɔn nkyɛn. (2 Kor. 5:18-20) Kristo “nuanom” no a yɛbɛbrɛ yɛn ho ase ama wɔn no ka Kristo a yebegye no atom sɛ yɛn kannifo no ho.\nƐyɛ papa sɛ yɛhwehwɛ sɛnea yɛde Kyerɛwnsɛm mu afotu a ɛba wɔ ne bere mu wɔ yɛn Bible ho nhoma ahorow mu no yɛ adwuma no mu. Sɛ yesua Kyerɛwnsɛm no na yɛkɔ asafo nhyiam ahorow a, wɔkaakae yɛn nsɛm a Kristo kae. (2 Pet. 3:1, 2) Sɛ yedi honhom fam aduan a wɔde ma yɛn yi daa a, yɛda no adi sɛ yefi yɛn komam kyerɛ ho anisɔ. Na sɛ wotĩ afotu bi mu kyerɛ yɛn bere ne bere mu a, dɛn na ɛsɛ sɛ yɛyɛ wɔ ho? Sɛ nhwɛso no, Onyankopɔn Asɛm no tu Kristofo fo sɛ wɔnware “Awurade mu nkutoo.” (1 Kor. 7:39) Wɔasusuw saa asɛm yi ho bere ne bere mu wɔ Ɔwɛn-Aban mu bɛboro mfe ɔha ni. Akyinnye biara nni ho sɛ, ɔdɔ a Kristo nuanom no wɔ ma yɛn no ma wodwen abusuabɔ a yɛne Onyankopɔn wɔ ho ma enti wɔkyerɛw saa afotu yi ne afotu foforo a efi Onyankopɔn hɔ ho nsɛm ma yɛn. Saa nkaesɛm yi a yebetie no yɛ ɔkwan biako a yɛfa so da no adi sɛ yɛredi yɛn Kannifo a ɔyɛ pɛ a ɔne Yesu Kristo no akyi.\nMmebusɛm 4:18 ka sɛ: “Treneefo kwan te sɛ owia hann, ɛhyerɛn nkakrankakra kosi awia ketee.” Nokwarem no, Yesu akanni no de nsakrae ba nkakrankakra. Ɔkwan foforo a yɛfa so tie Kristo nuanom ne sɛ yebenya nsakrae biara a wɔyɛ wɔ Kyerɛwnsɛm mu nokware no ho ntease a yɛwɔ mu a “akoa nokwafo ne ɔbadwemma” no tintim no ho adwempa.—Mat. 24:45.\nSɛ yetie ahwɛfo a wɔapaw wɔn wɔ Kristofo asafo no mu a, yɛsan nso da no adi sɛ yɛbrɛ yɛn ho ase hyɛ Kristo “nuanom” no ase. Ɔsomafo Paulo kae sɛ: “Monyɛ osetie mma wɔn a wodi mo anim no na mommrɛ mo ho ase mma wɔn, efisɛ wɔn na wɔhwɛ mo kra so.” (Heb. 13:17) Sɛ nhwɛso no, ebia asafo mu panyin bi bɛhyɛ yɛn nkuran wɔ hia a ehia sɛ yɛyɛ Abusua Som a yɛyɛ no anwummere no daa, anaa ebia ɔbɛma yɛn nyansahyɛ bi afa yɛn asɛnka adwuma no fã bi ho. Ebia ɔhwɛfo kwantufo bi de Kyerɛwnsɛm mu afotu bi a mfaso wɔ so bɛma yɛn wɔ biribi pɔtee a ɛfa Kristofo abrabɔ ho. Sɛ yefi yɛn pɛ mu de afotu a ɛte saa yɛ adwuma a, yɛda no adi sɛ yedi Yesu akyi sɛ yɛn Kannifo.\nƐyɛ awerɛhow sɛ wiase no nni akannifo a wotumi yɛ wɔn adwuma yiye. Nanso, hwɛ abotɔyam a yenya sɛ yedi Kristo akyi sɛ yɛn kannifo a ɔwɔ ɔdɔ! Sɛnea ɛte biara no, momma yentie yɛn Kannifo no, na yentie wɔn a ɔde wɔn redi dwuma nnɛ no nso.\nSo wugye Kyerɛwnsɛm mu afotu a ɛka sɛ ɛnsɛ sɛ wo ne obi a ɔnyɛ gyidini twe kɔndua koro no tom?\nShare Share Di Kristo, Ɔkannifo a Ɔyɛ Pɛ no Akyi\nw11 5/15 kr. 26-27\nSo W’ani Gye Onyankopɔn Asɛm Ho Ankasa?\n“Ɔhwɛfo a Ɔbɔ Mmɔden na Ɔyɛ Adamfo Pa”\nKristofo Mmusua—“Munsiesie Mo Ho”\nHena Na Ne Ho Hia Wo Sen Obiara Wɔ W’asetena Mu?\n‘O Onyankopɔn Nyansa A Emu Dɔ!’\nSɛ Yɛde Yɛn Ho To Yehowa So Koraa A Ɛma Yenya Akomatɔyam\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM May 2011\nShare Share ƆWƐN-ABAN—NEA ADESUA NSƐM WOM May 2011\nƆWƐN-ABAN—NEA ADESUA NSƐM WOM May 2011


Syriac Peshitta—Ɛma Yɛhu Biribi Fa Tete Bible Nkyerɛase Ho\nASƐM A ƐDA SO Nnipa Bɛtetew Asase Apansam no Anaa?\nMmara a Onyankopɔn De Maa Israel No, Ɛma Wɔbuu Atɛntrenee?\nASETENAM NSƐM Manya Anigye Pii wɔ Onyankopɔn Som Mu\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Maltese Maya Nepali Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Vietnamese Xhosa Yoruba Zulu\nƆwɛn-Aban | September 2014\nSyriac Peshitta—Ɛma Yɛhu Biribi Fa Tete Bible Nkyerɛase Ho\nAfe 1892 mu no, ntaafo mmienu bi de yoma twaa nnankron kwan faa anhweatam so kɔɔ St. Catherine asɔfofie wɔ Bepɔw Sinai ase. Ntaafo no din de Agnes Smith Lewis ne Margaret Dunlop Gibson. Saa bere no, na ɛhɔ akwantu yɛ hu paa. Ɛnde dɛn na ɛkaa mmea mpanyimfo a na wɔrekɔ mfe 50 yi ma wɔtwaa saa kwan no? Wohu a, ɛbɛma woanya awerɛhyem sɛ Bible no yɛ nokware.\nAgnes Smith Lewis ne St. Catherine asɔfofie no\nBERE a Yesu rebɛkɔ soro no, ɔhyɛɛ n’asuafo no sɛ wɔnni ne ho adanse ‘wɔ Yerusalem ne Yudea ne Samaria nyinaa mfa nkɔ asase ano nohoa.’ (Asomafo Nnwuma 1:8) Asuafo no nso de ɔhyew ne akokoduru yɛɛ adwuma no. Nanso bere a wɔfii asɛnka adwuma no ase wɔ Yerusalem no, ankyɛ na wɔde ɔtaa baa wɔn so ma wɔkum Stefano. Yesu asuafo no pii guan kɔɔ Antiokia a ɛwɔ Siria. Ná ɛhɔ yɛ kurow kɛse wɔ Roma Ahemman no mu. Ná ɛwɔ Yerusalem atifi fam, na efi Yerusalem rekɔ hɔ bɛyɛ kilomita 550.—Asomafo Nnwuma 11:19.\nAsuafo no toaa so kaa Yesu ho “asɛmpa” no wɔ Antiokia, na ɛmaa wɔn a wɔnyɛ Yudafo no mu pii bɛyɛɛ Kristofo. (Asomafo Nnwuma 11:20, 21) Ɛwom, na nnipa dodow no ara ka Hela kasa wɔ Antiokia, nanso wonya fi kurow no mu a, kasa a na dodow no ara ka yɛ Syriac.\nWƆKYERƐƐ ASƐMPA NO ASE KƆƆ SYRIAC MU\nAsomafo no akyi no, ankyɛ pii na Kristofo a wɔka Syriac kasa no bɛyɛɛ bebree. Ɛno maa ɛho bɛhiae sɛ wɔkyerɛ asɛmpa no ase kɔ Syriac kasa mu. Enti Kristofo Hela Kyerɛwnsɛm no, ɛbɛyɛ sɛ Syriac kasa na wɔdii kan kyerɛɛ bi ase kɔɔ mu, na ɛnyɛ Latin.\nEduu bɛyɛ afe 170 Y.B. no, na Siriani kyerɛwfo Tatian (ɔtenaa ase bɛyɛ afe 120-173 Y.B.) aka Nsɛmpa nnan no abom de ayɛ nhoma bi wɔ Hela anaa Syriac kasa mu. Nkurɔfo taa frɛ no Diatessaron, na ɛyɛ Hela asɛmfua a ɛkyerɛ “ɛfi Nsɛmpa nnan no mu.” Akyiri yi, Siriani Ephraem (ɔtenaa ase bɛyɛ afe 310-373 Y.B.) kyerɛw nhoma bi de kyerɛkyerɛɛ Diatessaron no mu na ama obi kenkan a, wate ase. Ɛno ma yɛhu sɛ saa bere no, na Siriafo Kristofo pii kenkan Diatessaron no.\nDiatessaron no ho hia yɛn paa nnɛ. Dɛn ntia? Bɛyɛ mfe 200 ni, nhomanimfo bi gyee akyinnye sɛ Nsɛmpa no, asomafo no wu kɔe koraa ansa na wɔrekyerɛw no bɛyɛ afe 130 Y.B. kɔsi afe 170 Y.B. hɔ baabi, enti ɛrentumi nyɛ Yesu asetena ho nsɛm a edi mu. Diatessaron no, nkurɔfo hwɛɛ so kyerɛwee pii, na nnansa yi, wɔakɔhu tete de no bi a ɛma yɛhu sɛ asomafo no akyi no, ankyɛ na nnipa pii nyaa Mateo, Marko, Luka ne Yohane Nsɛmpa no bi. Ɛno kyerɛ sɛ na Nsɛmpa no wɔ hɔ dedaadaw. Afei nso, bere a Tatian yɛɛ Diatessaron no, wamfa Apokrifa nsɛmpa no mu nsɛm amma mu te sɛ Nsɛmpa nnan no. Enti ɛma ɛda adi sɛ Apokrifa no, na nkurɔfo mmu no sɛ ɛka Bible ho.\nSyriac Peshitta a wɔyɛɛ no afe 464 Y.B. no; Bible nhoma nnum a ɛdi kan no na ɛwom. Akyɛ paa\nAsomafo no akyi bɛyɛ mfe 400 no, sɛ wokɔ Mesopotamia atifi fam a, na nnipa pii wɔ Bible a wɔakyerɛ ase kɔ Syriac kasa mu. Asomafo no akyi no, ankyɛ bebree na wɔyɛɛ saa nkyerɛase no, na na Bible nhoma no nyinaa wom, gye 2 Petro, 2 Yohane, 3 Yohane, Yuda, ne Adiyisɛm. Wɔfrɛ no Peshitta, kyerɛ sɛ, “emu da hɔ” anaa “ntease wom.” Peshitta no yɛ Bible nkyerɛase a akyɛ paa no baako, na ɛdi adanse nso sɛ nkurɔfo nsa kaa Bible no bi nyɛ nnɛ.\nWohwɛ Peshitta nsaano nkyerɛwee no baako so a, wobɛhu sɛ wɔakyerɛ bere a wɔde yɛe wɔ so. Yɛhwɛ sɛnea yɛbu mmere nnɛ no a, ɛyɛ bɛyɛ afe 459 Y.B. anaa 460 Y.B. Ɛkyerɛ sɛ Bible nsaano nkyerɛwee a yɛnim bere pɔtee a wɔde yɛe no, ɛno paa na akyɛ. Bɛyɛ afe 508 Y.B. no, wɔyɛɛ Peshitta no foforo de nhoma nnum a ayera no kaa ho. Saa nkyerɛase no, wɔfrɛ no Philoxenian Version.\nWƆAHU SYRIAC NSAANO NKYERƐWEE PII\nKristofo Hela Kyerɛwnsɛm a ɛwɔ Hela kasa mu no, nkurɔfo hwɛɛ so yɛɛ bi. Nea nkurɔfo yɛe no, bɛyɛ mfe 200 ni de, na dodow no ara yɛ nea wɔyɛe wɔ asomafo no akyi bɛboro mfe 400. Enti, Bible ho abenfo pii de wɔn ani kɔɔ nkyerɛase bi te sɛ Latin Vulgate ne Syriac Peshitta no so kɛse, efisɛ ɛno de, na akyɛ paa. Saa bere no, na ebinom gye di sɛ Peshitta no yɛ Syriac Bible nkyerɛase dedaw bi a wɔayɛ no foforo. Nanso sɛ Syriac Bible nkyerɛase dedaw bi mpo wɔ hɔ a, na obiara nnya nhui. Esiane sɛ wɔkyerɛɛ Bible ase kɔɔ Syriac kasa mu wɔ asomafo no wu akyi pɛɛ nti, sɛ wɔnya Syriac nkyerɛase bi a akyɛ paa a, ɛbɛma wɔahu biribi afa tete Bible nkyerɛase ho, na Bible ho abenfo nso bɛnya nneɛma pii afi mu. Enti ɛyɛ ampa sɛ na Syriac nkyerɛase dedaw bi wɔ baabi? Wɔhui anaa?\nSinaitic Syriac nsaano nkyerɛwee no. Nkyerɛwee dedaw a na ɛwɔ so no na ɛwɔ nifa so no; ɛyɛ Nsɛmpa no\nYiw! Wɔhuu Syriac nsaano nkyerɛwee a ɛsom bo mmienu. Nea wɔdii kan hui no, wɔyɛe wɔ asomafo no akyi bɛyɛ mfe 400. Wɔfrɛ no Curetonian Syriac, na wɔde too William Cureton. Saa bere no, na Cureton yɛ nea ɔhwɛ nsaano nkyerɛwee so wɔ British Museum no abadiakyiri, na ɔno na ɔkɔpuee so de too gua. Ná Curetonian Syriac no ka Syriac nsaano nkyerɛwee pii a British Museum no tɔ fii asɔfofie bi a ɛwɔ Nitria Anhweatam so wɔ Egypt afe 1842 mu no ho. Ɛsom bo paa, na sɛ wohwɛ mu a, wobɛhu sɛ Nsɛmpa nnan no, sɛnea wɔahyehyɛ no ni: Mateo, Marko, Yohane, ne Luka.\nNsaano nkyerɛwee a ɛto so mmienu a ɛda so wɔ hɔ bɛsi nnɛ ne nea wɔfrɛ no Sinaitic Syriac no. Ntaafo a yɛkaa wɔn ho asɛm mfiase no (Agnes ne Margaret) akwantu no na ɛmaa saa nsaano nkyerɛwee no bɛdaa adi. Agnes ankɔ sukuupɔn, nanso osuaa kasa nwɔtwe, na emu baako ne Syriac. Afe 1892 no, Agnes kɔpuee biribi so wɔ St. Catherine asɔfofie a ɛwɔ Egypt no.\nƆkɔɔ asɔfofie hɔ no, ɔhuu Syriac nsaano nkyerɛwee bi wɔ tokuru bi mu. Ɔkaa ho asɛm sɛ, na “ɛho nyɛ akɔnnɔ, efisɛ na ayɛ fĩ paa. Nkratafa no nso, na atetare so efisɛ na ada hɔ akyɛ.” Saa nsaano nkyerɛwee no, wohwɛ a, wobɛhu sɛ na nkyerɛwee bi wɔ so dedaw, ɛnna wɔapopa de Syriac kasa akyerɛw mmea ahotefo bi ho nsɛm wɔ so. Bere a Agnes hwɛɛ no yiye paa no, ɔhuu nsɛm a wɔapopa no bi. Afei nso ɔhuu “Mateo” “Marko” ne “Luka” wɔ atifi. Sɛɛ na ɛyɛ Nsɛmpa nnan no a wɔakyerɛ ase kɔ Syriac kasa mu no fã kɛse no ara! Seesei abenfo gye di sɛ wɔyɛɛ saa nsaano nkyerɛwee no wɔ asomafo no akyi bɛyɛ mfe 300.\nSɛ nkurɔfo reka Bible nsaano nkyerɛwee a ɛho hia paa te sɛ Hela nsaano nkyerɛwee a wɔato din Codex Sinaiticus ne Codex Vaticanus no a, wɔkan Sinaitic Syriac no ka ho. Seesei nnipa pii gye di sɛ Curetonian ne Sinaitic nsaano nkyerɛwee no yɛ tete Syriac Nsɛmpa no nsaano nkyerɛwee a wɔyɛɛ no asomafo no akyi mfe 100 ne kakra a ɛda so wɔ hɔ nnɛ.\n“YƐN NYANKOPƆN ASƐM DE, EBETIM HƆ DAA”\nNsaano nkyerɛwee yi nyinaa bɛtumi aboa Bible asuafo nnɛ anaa? Ɛbɛtumi aboa paa! Nhwɛso bi ni: Bible ahorow bi mu no, nsɛm bi toa Marko 16:8 so a wɔfrɛ no awiei a ɛware. Wohwɛ Codex Alexandrinus a wɔde Hela kasa yɛe wɔ asomafo no akyi bɛyɛ mfe 400 no mu a, wobɛhu wom. Latin Vulgate ne nkyerɛase afoforo bi nso wɔ hɔ a, ɛwom. Nanso, nsaano nkyerɛwee mmienu bi a agye din de, Marko ti 16 no wie wɔ nkyekyɛm 8. Wɔyɛe wɔ asomafo no akyi bɛyɛ mfe 300, na wɔfrɛ no Codex Sinaiticus ne Codex Vaticanus. Wohwɛ Sinaitic Syriac no nso mu a, worenhu awiei a ɛware no wom. Ɛno foa so sɛ bere a Marko kyerɛw n’Asɛmpa no, ɔde sii ti 16, nkyekyɛm 8. Enti akyiri yi na ebinom de asɛm no awiei a ɛware no bɛhyɛɛ mu.\nNhwɛso foforo ni. Bɛyɛ mfe 200 ni no, sɛ wokenkan 1 Yohane 5:7 wɔ Bible dodow no ara mu a, wobɛhu Baasakoro ho asɛm bi a wɔde ahyɛ mu. Nanso wohwɛ Hela nsaano nkyerɛwee a akyɛ paa no mu a, worenhu saa nsɛm no wom. Peshitta no nso, enni mu. Enti ɛkyerɛ sɛ saa asɛm no, nkurɔfo na wɔde aka 1 Yohane 5:7 ho; ná enni Bible mu.\nƐda adi pefee sɛ Yehowa Nyankopɔn adi ne bɔhyɛ so akora n’Asɛm Kronkron no so. Wama yɛn awerɛhyem wom sɛ: “Wura momono awo, na nhwiren ahyew, nanso yɛn Nyankopɔn asɛm de, ebetim hɔ daa.” (Yesaia 40:8; 1 Petro 1:25) Peshitta no abɛyɛ bi; aboa ama nnipa anya Bible no mu nsɛm sɛnea na ɛte ankasa.\nDɛn ne Syriac?\nSyriac yɛ Aramaic kasa. Kasa a na wɔka no kɛse wɔ Persia Ahemman no mu no, Aramaic yɛ mu baako. Ná wɔka Syriac kasa no wɔ Mesopotamia atifi fam ne tete Antiokia mpɔtam. Kristosom hyɛɛ ase no, ankyɛ na nnipa bebree bɛyɛɛ gyidifo wɔ saa mmeae no. Nkurɔfo pii fii ase kyerɛw Syriac kasa wɔ asomafo no akyi mfe 100 rekɔ mfe 200\nBible Yɛ Nhoma a Efi Onyankopɔn Hɔ\nSɛ wowɔ ɔhaw bi a, sɛn na Bible betumi aboa wo? Dɛn nti na ɛsɛ sɛ wugye emu nkɔmhyɛ di?\nSeptember 2014 | Nnipa Bɛtetew Asase Apansam no Anaa?\nƆWƐN-ABAN September 2014 | Nnipa Bɛtetew Asase Apansam no Anaa?


2 Samuel 2 | Intanɛt So Bible| Wiase Foforɔ Nkyerɛaseɛ\nSamuel Nhoma A Ɛto So Abien 2:1-32\nDawid bɛyɛɛ ɔhene wɔ Yuda so (1-7)\nIs-Boset bɛyɛɛ ɔhene wɔ Israel so (8-11)\nNtɔkwaw bɛdaa Saul fi ne Dawid fi ntam (12-32)\n2 Ɛno akyi no, Dawid bisaa Yehowa sɛ:+ “Menkɔ Yuda nkurow no bi mu anaa?” Na Yehowa ka kyerɛɛ no sɛ: “Wubetumi akɔ.” Ɛnna Dawid san bisae sɛ: “Ɛhe na menkɔ?” Na ɔkae sɛ: “Kɔ Hebron.”+ 2 Ɛnna Dawid kɔɔ hɔ, ɔne ne yerenom baanu no, Yesreelni Ahinoam+ ne Abigail+ a bere bi na ɔware Karmelni Nabal no. 3 Dawid de mmarima a wɔka ne ho+ no nso kɔe, obiara ne n’abusua, na wɔkɔtenatenaa Hebron nkurow mu. 4 Ɛnna Yuda mmarima baa hɔ, na wɔsraa Dawid ngo sii no hene wɔ Yuda fi so.+ Nkurɔfo bɛka kyerɛɛ Dawid sɛ: “Yebes-Gileadfo na wosiee Saul.” 5 Enti Dawid tuu abɔfo kɔɔ Yebes-Gilead mmarima nkyɛn kɔka kyerɛɛ wɔn sɛ: “Yehowa nhyira mo sɛ moada ɔdɔ a enni huammɔ adi akyerɛ mo wura Saul, na moasie no.+ 6 Na afei ma Yehowa nna ɔdɔ a enni huammɔ adi nkyerɛ mo na onni mo nokware. Nea moayɛ yi nti, me nso mɛda ayamye adi akyerɛ mo.+ 7 Afei monhyɛ mo nsam den na munnya akokoduru, efisɛ mo wura Saul awu, na Yuda fi asra me de me asi wɔn so hene.” 8 Nanso saa bere no, na Ner ba Abner+ a ɔyɛ Saul asraafo no so sahene no afa Saul ba Is-Boset+ de no atwa asubɔnten no kɔ Mahanaim,+ 9 na na wasi no hene wɔ Gileadfo,+ Asurifo, Yesreelfo,+ Efraimfo,+ Benyaminfo, ne Israelfo nyinaa so. 10 Bere a Saul ba Is-Boset bedii Israel so hene no, na wadi mfe 40, na odii hene mfe abien. Yuda fi de, na wɔwɔ Dawid afã.+ 11 Mfe* a Dawid de dii Yuda fi so hene wɔ Hebron no yɛ mfe ason ne abosome asia.+ 12 Akyiri yi, Ner ba Abner ne Saul ba Is-Boset nkoa fii Mahanaim+ kɔɔ Gibeon.+ 13 Na Seruia+ ba Yoab+ ne Dawid nkoa nso fii adi, na wokohyiae wɔ Gibeon ɔtare no ho; wɔtenatenaa ase, eyinom wɔ ɔtare no fã ha, na eyinom nso wɔ ɔtare no fã ha. 14 Afei Abner ka kyerɛɛ Yoab sɛ: “Yɛmma mmerante no nsɔre na wɔmfa nsi ani* mma yɛnhwɛ.” Ɛnna Yoab kae sɛ: “Ma wɔnsɔre ɛ.” 15 Enti obiara kan ne nnipa na wobegyinaa anim; Benyamin ne Saul ba Is-Boset nkurɔfo yɛ 12, na Dawid asomfo nso yɛ 12. 16 Sɛ obiara so ne yɔnko ti a, na ɔde ne sekan awɔ ne mfem, na wɔn nyinaa abom awu. Enti wɔfrɛɛ hɔ Helkat-Hasurim a ɛwɔ Gibeon. 17 Eyi akyi no, ntɔkwaw a ɛkɔɔ so saa da no mu yɛɛ den paa. Abner ne Israel mmarima dii nkogu wɔ Dawid nkoa no anim. 18 Saa bere no, na Seruia mma mmarima baasa no+ wɔ hɔ, Yoab,+ Abisai,+ ne Asahel;+ ná Asahel nan ase yɛ hare sɛ adowa a ɔwɔ wuram. 19 Asahel tuu mmirika dii Abner akyi, na wampɛ sɛ ɔman kɔ Abner nifa anaa ne benkum. 20 Bere a Abner twaa n’ani hwɛɛ n’akyi no, obisae sɛ: “Ɛyɛ wo Asahel anaa?” Na obuae sɛ: “Ɛyɛ me.” 21 Ɛnna Abner ka kyerɛɛ no sɛ: “Fa w’ani kyerɛ nifa anaa benkum kɔkyere mmerante no baako, na nea wubenya wɔ ne ho biara fa.” Nanso Asahel annyae n’akyi di. 22 Enti Abner san ka kyerɛɛ Asahel sɛ: “Gyae m’akyi di, anyɛ saa a mekum wo. Ɛba saa a, mɛyɛ dɛn atumi ahwɛ wo nua Yoab anim?” 23 Nanso wansan. Enti Abner de ne peaw no to wɔɔ ne yam+ maa peaw no puee n’akyi, na ɔhwee fam wui amonom hɔ ara. Obiara du faako a Asahel hwee fam wui no a, na wagyina hɔ. 24 Ɛnna Yoab ne Abisai soo mmirika mu dii Abner akyi. Bere a owia rekɔtɔ no, wobeduu Amma bepɔw so. Sɛ obi rekɔ Gibeon sare so a, ɛne Gia di nhwɛanim. 25 Ɛhɔ na Benyaminfo no boaboaa wɔn ho ano sɛ kuw baako kogyinaa Abner akyi wɔ koko bi so. 26 Ɛnna Abner teɛɛm ka kyerɛɛ Yoab sɛ: “Enti sekan bedi nam akosi da bɛn? Wunnim sɛ awerɛhow na ɛde bɛba? Ɛnde da bɛn na wobɛka akyerɛ nkurɔfo no sɛ wonnyae wɔn nuanom akyi di?” 27 Ɛnna Yoab kae sɛ: “Sɛ́ nokware Nyankopɔn no te ase yi, sɛ woankasa mu a, anka gye sɛ anɔpa na obiara begyae ne nua akyi di.” 28 Afei Yoab bɔɔ abɛn, na ne mmarima no gyaee Israelfo no akyi di, na ɔko no baa awiei. 29 Abner ne ne mmarima nso siim kɔfaa Araba+ anadwo no nyinaa, na wokotwaa Yordan, na wɔnantew faa bon no mu* kopuee Mahanaim.+ 30 Bere a Yoab gyaee Abner akyi di no, ɔboaboaa nnipa no nyinaa ano. Wohui sɛ wuyi Asahel fi mu a, na wɔahwere Dawid nkoa no mu nnipa 19. 31 Nanso na Dawid nkoa no adi Benyaminfo ne Abner mmarima no so nkonim; wokunkum wɔn mmarima no mu 360. 32 Wɔfaa Asahel+ kosiee no wɔ ne papa amusiei wɔ Betlehem.+ Ɛnna Yoab ne ne mmarima no nantew anadwo no nyinaa, na wokoduu Hebron+ anɔpatutuutu.\n^ Nt., “Nna dodow.”\n^ Anaa “wonni aperepere.”\n^ Ebetumi nso akyerɛ, “wɔnantew faa Bitron.”


Nnwom 16 NA-TWI - Gyidi mu mpaebɔ - Bɔ me ho ban, O - Bible Gateway\nNnwom 15Nnwom 17\nNnwom 16 Nkwa Asem (NA-TWI)\n16 Bɔ me ho ban, O Onyankopɔn; migye wo di sɛ me guankɔbea. 2 Meka kyerɛ Awurade se, “M’awurade ne wo; nneɛma a mewɔ nyinaa fi wo nkyɛn.” 3 Awurade nkurɔfo a wɔyɛ pɛ wɔ gyidi mu no, wɔn na m’ani gye sɛ me ne wɔn bɛtena. 4 Wɔn a wokodi anyame foforo akyi no twe ɔhaw brɛ wɔn ho. Merenkɔka wɔn afɔrebɔ ho, na merensom wɔn anyame nso.


Judges 19 NIV - Atemmufo 19 AKCB\n18He answered, “We are on our way from Bethlehem in Judah to a remote area in the hill country of Ephraim where I live. I have been to Bethlehem in Judah and now I am going to the house of the Lord.19:18 Hebrew, Vulgate, Syriac and Targum; Septuagint going home No one has taken me in for the night. 19We have both straw and fodder for our donkeys and bread and wine for ourselves your servants—me, the woman and the young man with us. We don’t need anything.”\nNIV : Judges 19\n1Saa bere no na Israel nni ɔhene. Na ɔbarima bi a ofi Lewi abusuakuw mu te Efraim bepɔw asase no so akyirikyiri baabi. Da bi, ɔde ɔbea bi fi Betlehem a ɛwɔ Yuda baa fie sɛ ne mpena. 2Nanso ɔbea no anni no nokware enti ɔsan kɔɔ nʼagya fi wɔ Betlehem. Asram anan akyi no, 3ne kunu no faa ɔsomfo ne afurum foforo kaa ne ho kɔɔ Betlehem sɛ ɔde rekɔdɛfɛdɛfɛ no na wasan nʼakyi aba. Oduu ɔbea no agya fi no, ɔde no kɔɔ ofi no mu maa nʼagya no gyee no fɛw so. 4Ɔbea no agya ka kyerɛɛ no se ɔntena nkyɛ kakra. Enti odii nnansa, didi, nom, daa hɔ.\n5Ne nnannan so no, ɔbarima no sɔree anɔpa, pɛɛ sɛ ɔkɔ. Nanso ɔbea no agya ka kyerɛɛ no se, “Didi ansa na woakɔ.” 6Enti wɔn baanu no tenaa ase didi, nomee. Afei, ɔbea no agya ka kyerɛɛ no se, “Mesrɛ wo, da anadwo yi na gye wʼani.” 7Ɔbarima no sɔree sɛ anka ɔrekɔ, nanso nʼase no hyɛɛ no sɛ ɔntena. Enti ɔpenee so daa hɔ anadwo no. 8Nnaanum so anɔpa no, ɔsɔree bio a ɔpɛɛ sɛ ɔkɔ. Nanso bio, ɔbea no agya kae se, “Didi ansa, na awia mu kakra no wubetumi akɔ.” Enti wɔsan didii bio.\n9Awia no, ɔbarima no ne ne mpena no ne ne somfo boaboaa wɔn ho pɛɛ sɛ wɔkɔ. Nanso nʼase no ka kyerɛɛ no se, “Muntie! Ade reyɛ asa. Montena na munnye mo ani anadwo yi. Ɔkyena mubetumi asi mu anɔpahema.”\n10Nanso afei de, ɔbarima no pɛɛ sɛ ɔbɛkɔ. Enti ɔfaa ne mfurum abien a wɔahyehyɛ wɔn no ne ne mpena no, na wɔde wɔn ani kyerɛɛ Yebus (a ɛyɛ Yerusalem). 11Bere a woduu Yebus no na ade reyɛ asa, na ɔsomfo no ka kyerɛɛ ne wura no se, “Ade reyɛ asa, enti momma yɛnna Yebusifo kuropɔn yi mu anadwo yi.”\n12Ne wura no buae se, “Dabi, yɛrentumi ntena ananafo kuropɔn a Israelfo nni mu yi mu. Yɛbɛtoa so akɔ Gibea. 13Yebenya nnabea anadwo yi wɔ Gibea anaa Rama.” 14Enti wɔtoaa so. Wɔrebedu kurow Gibea a ɛwɔ Benyamin asase so no, na owia rekɔtɔ. 15Ɛhɔ na wɔdaa anadwo no. Wɔdaa kurow no abɔnten kɛse so, na obiara amfa wɔn ankɔ fie ankɔsom wɔn hɔho.\n16Anwummere no, akwakoraa bi fii nʼafum baa fie. Na ofi Efraim bepɔw asase so, nanso na ɔte Gibea wɔ Benyamin asase so. 17Bere a ohuu akwantufo yi sɛ wɔtete kurow no abɔnten kɛse so no, obisaa wɔn faako a wofi ne nea wɔrekɔ.\n18Ɔbarima no buaa no se, “Yefi Betlehem a ɛwɔ Yuda na yɛrekɔ Efraim bepɔw asase no so; kurow bi a ɛwɔ akyirikyiri, na yɛrekɔ Awurade Hyiadan. Nanso obiara amfa yɛn ankɔ ne fi ankɔma yɛn nnabea, 19ɛwɔ mu sɛ yɛwɔ nea ehia yɛn biara. Yɛwɔ sare ne aduan a yɛde bɛma yɛn mfurum; yenhia hwee.”\n20Akwakoraa no kae se, “Mommra me fi. Mɛma mo biribiara a ebehia mo. Na anadwo yi de, ɛnsɛ sɛ moda abɔnten kɛse so ha.” 21Enti ɔfaa wɔn de wɔn kɔɔ ne fi, na ɔmaa wɔn mfurum no aduan. Wɔhohoroo wɔn nan ase wiei no, wɔbɔɔ mu didii.\n22Bere a wɔregye wɔn ani no, kurow no mu nnipa bɔnefo bi betwaa ofi no ho hyiae. Wofii ase pempem ɔpon no teɛteɛɛ mu guu akwakoraa no so se, “Fa ɔbarima a wabɛsoɛ wo no ma yɛn sɛnea yebetumi ne no ada.”\n23Akwakoraa no fi ba bɛkasa kyerɛɛ wɔn se, “Dabi, anuanom, monnyɛ bɔne a ɛte saa. Saa ɔbarima yi yɛ me hɔho na sɛ moyɛ saa a, ɛbɛyɛ animguase. 24Me babea ɔbabun ne ɔbarima yi mpena ni. Mede wɔn bɛma mo. Na nea mopɛ biara no monyɛ wɔn. Na mo ne saa ɔbarima yi nyɛ saa animguasede yi.”\n25Nanso wɔantie no. Enti Lewini no faa ne mpena no piaa no fii adi. Na kurow no mu mmarima no faa no nnidiso nnidiso kosii adekyee. Ahemadakye no na wogyaw no ma ɔkɔe. 26Ɔbea no koduu ofi a ne kunu no te mu no pon ano ara pɛ na ɔtɔɔ mum. Ɔdaa hɔ ara kosii sɛ anim tetewee.\n27Bere a ne kunu buee ɔpon no sɛ ɔrepue pɛ na ohuu sɛ ɔda hɔ. Na nʼanim butuw hɔ a ne nsa gu apongua no so. 28Ohuu no no, ɔkae se, “Sɔre! Ma yɛnkɔ!” Nanso wammua. Enti ɔde no too nʼafurum no so de no kɔɔ fie.\n29Oduu fie no, ɔtwee afoa de twitwaa ne mpena no mu asinasin dumien. Na ɔde sin baako biara kɔɔ Israel mmusuakuw dumien no mu. 30Na obiara a ohuu saa aninyanne yi kae se, “Efi bere a Israel fii Misraim no, obi nnii saa amumɔyɛsɛm yi bi da. Adɛn nti na ɛnsɛ sɛ yɛkasa na yɛyɛ ho biribi?”\nAKCB : Atemmufo 19


Henanom Na Wɔsom Nokware Som?\n1. Dɛn na ɛsɛ sɛ yɛyɛ de sɔ Onyankopɔn ani?\nSƐ YƐNE Onyankopɔn benya abusuabɔ a ɔdɔ ne anigye wom a, ɛnsɛ sɛ yɛne atoro som nya abusuabɔ biara. Ɛsɛ sɛ yɛsom nokware som. Nnipa ɔpepem pii reyɛ saa wɔ wiase nyinaa nnɛ.\n2. Ɛhe na wobetumi ahu Yehowa Adansefo, na dɛn ne wɔn adwuma?\n2 Sɛnea Bible ka siei no, “nnipakuw kɛse bi a obiara ntumi nkan wɔn, a wofi amanaman ne mmusuakuw ne nnipa ne kasa nyinaa mu” no na wɔbom yɛ nokware asomfo no. (Adiyisɛm 7:9) Yehowa Adansefo ɔpepem pii de nnamyɛ reboa afoforo ma wɔasua Yehowa akwan a ɔdɔ wom ne n’ahwehwɛde ahorow ho ade wɔ aman 235 mu.\nNokware Asomfo a Yebehu Wɔn\n3. Hena na Adansefo no som no, na ɔsom bɛn na wɔkwati?\n3 Adansefo no gye tom sɛ Yehowa nkutoo na ɔfata sɛ wɔsom no. Wɔnkotow abosom anaa nyamesom mfonini biara. (1 Yohane 5:21) Wonni awufo ni denam pɛsi anaa amanne ahorow a ɛhyɛ atoro som mu gyidi ahorow ne “adaemone nkyerɛkyerɛ” ho nkuran a wɔde wɔn ho behyem so. (1 Timoteo 4:1) Nanso, wɔkyekye wɔn a wɔn adɔfo awuwu no werɛ denam Onyankopɔn bɔhyɛ a ɛkyerɛ sɛ wobenyan wɔn a wɔawuwu no akɔ asase so paradise mu ho nkyerɛkyerɛmu a wɔde ma wɔn so.—Yohane 5:28, 29; Asomafo no Nnwuma 24:15.\n4. Ɛdefa nkonyaayi ho no, dɛn ne Onyankopɔn nkurɔfo gyinabea?\n4 Adansefo no ne nkonyaayi, abayigoru, anaa abayisɛm nni hwee yɛ, esiane sɛ wonim sɛ saa nneɛma yi fi Ɔbonsam nti. Wɔmfa wɔn ho nto nkonyaayi so sɛ ɛmmɔ wɔn ho ban—wɔde wɔn werɛ hyɛ Yehowa mu.—Mmebusɛm 18:10.\n5. Ɔkwan bɛn so na Yehowa Adansefo nyɛ “wiase no fã”?\n5 Yesu kae sɛ n’asuafo ‘renyɛ wiase no fã.’ (Yohane 17:16) Yesu ankasa amfa ne ho anhyɛ amammuisɛm a na ɛwɔ ne bere so no mu. (Yohane 6:15) Saa ara nso na Adansefo no mfa wɔn ho nhyɛ amammuisɛm, ɔmampɛ, ne dibea ho apereperedi a ɛrekɔ so wɔ wiase no mu. Nanso, wotua wɔn tow na wodi ɔman a wɔte mu no mmara so.—Yohane 15:19; Romafo 13:1, 7.\n6. Ɛdefa aware ne awaregyae ho no, akwankyerɛ bɛn na Onyankopɔn nkurɔfo di akyi?\n6 Esiane sɛ Adansefo no yɛ osetie ma aban akwankyerɛ nti, wɔhwɛ hu sɛ wɔde wɔn aware bɛhyɛ mmara ase. (Tito 3:1) Wɔyɛ osetie ma Onyankopɔn akwankyerɛ, ma enti wɔkwati awaredodow. (1 Timoteo 3:2) Bio nso, esiane sɛ Onyankopɔn asomfo de Bible nnyinasosɛm ahorow di dwuma wɔ wɔn asetra mu nti, wɔntaa nnyae aware.\n7. Ɔkwan bɛn so na Adansefo no yi ɔdɔ adi kyerɛ wɔn ho wɔn ho?\n7 Adansefo no dodɔ wɔn ho. Saa dɔ yi, ne ɔdɔ a wɔwɔ ma Nyankopɔn no ma wɔyɛ biako sɛ anuanom ankasa, ɛmfa ho sɛ wofi mmusua ne aman ahorow pii mu. Sɛ asiane bi si anaa ahokyere bi to wɔn a, Adansefo no yɛ ntɛm boa wɔn ho wɔn ho. Adansefo no nam sɛnea wɔbɔ wɔn bra so da ɔdɔ adi.—Yohane 13:35.\nYehowa Adansefo yɛ biako wɔ wiase sɛ anuanom\n8. Nneyɛe bɔne bɛn na Onyankopɔn nkurɔfo kwati?\n8 Yehowa nkurɔfo yɛ adwumaden na ama wɔatumi de nokwaredi atra ase. Wonwia ade, wonni atoro, wɔmfa wɔn ho nhyɛ ɔbrasɛe mu, wɔmmow nsa, na wɔmfa wɔn ho nhyɛ adwuma mu nneyɛe bɔne mu. Okununom mmoro wɔn yerenom. Ansa na ebinom rebɛyɛ Adansefo no, wɔde wɔn ho hyɛɛ saa nneɛma yi mu, nanso denam Yehowa mmoa so no wɔagyae. ‘Wɔaguare wɔn’ wɔ Onyankopɔn ani so.—1 Korintofo 6:9-11.\nWɔn a Wɔyɛ Onyankopɔn Apɛde\n9. Dɛn na nhoma bi ka faa ahonhonsɔre a ɛwɔ Afrika no ho?\n9 Ɛwom, ɔsom pii kyerɛ sɛ wɔwɔ nokware no. Ebia wɔde wɔn nnwuma akɛse akɛse na ɛkyerɛ. Sɛ nhwɛso no, ɛdefa nea wɔfrɛ no ahonhonsɔre a ɛwɔ Afrika ho no, nhoma bi ka sɛ: “Nkonyaayifo anaa adunsifo adwuma no abedi [Kristofo akuw foforo] nsam. . . . Wɔkyerɛ sɛ wɔhyɛ nkɔm na wɔyɛ anwonwade ahorow. Adiyifo a wɔwɔ wɔn mu no nya anisoadehu ahorow na wɔkyerɛ dae ahorow ase. Wɔde nhyira nsu, ngo kronkron, nsõ, kyɛnere ne aduhuam sa yare de bi bɔ nkurɔfo ho ban fi nyarewa ho.”\n10, 11. Dɛn nti na nea wɔfrɛ no anwonwade ahorow a ɛwɔ hɔ nnɛ no nkyerɛ sɛ ɔsom bi fi Onyankopɔn hɔ?\n10 Wɔn a wɔwɔ ɔsom ahorow yi mu no kyerɛ sɛ anwonwade ahorow a wɔyɛ no kyerɛ sɛ Onyankopɔn ahyira wɔn som no so. Nanso anwonwade ahorow a asɔre bi yɛ no nkyerɛ sɛ Yehowa pene so. Satan ma atoro asomfo binom tumi ma wɔde yɛ “nsɛnkyerɛnne” ahorow. (2 Tesalonikafo 2:9) Bio nso, Bible no ka siei sɛ ɔdom akyɛde a efi Onyankopɔn te sɛ, nkɔmhyɛ, kasa horow, ne nimdeɛ soronko no ‘betwam.’—1 Korintofo 13:8.\n11 Yesu bɔɔ kɔkɔ sɛ: “Ɛnyɛ obiara a ose me sɛ, ‘Awurade, Awurade’ no na ɔbɛhyɛn ɔsoro ahenni no mu, na mmom nea ɔyɛ m’Agya a ɔwɔ soro no apɛde no na ɔbɛhyɛn mu. Ɛda no, nnipa bebree bɛka akyerɛ me sɛ, ‘Awurade, Awurade, yɛanhyɛ nkɔm wo din mu, na yɛantu adaemone wo din mu, na yɛanyɛ ahoɔdenne bebree wo din mu anaa?’ Ɛnna afei mɛpae mu aka akyerɛ wɔn sɛ: Minnim mo da! Mumfi me so nkɔ, mo a moyɛ mmaratode”—Mateo 7:21-23.\n12. Henanom na wɔbɛkɔ ɔsoro Ahenni no mu?\n12 Ɛnde, henanom na wɔbɛkɔ ɔsoro Ahenni no mu? Ɛyɛ wɔn a wɔyɛ Yehowa apɛde no.\nOnyankopɔn Ahenni Ho Asɛnkafo\n13. Adwuma bɛn na Onyankopɔn kyerɛ sɛ ne nkurɔfo nyɛ nnɛ, na henanom na wɔreyɛ?\n13 Dɛn ne Onyankopɔn apɛde ma ne nkurɔfo nnɛ? Yesu kae sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse.” (Mateo 24:14) Eyi ne adwuma a Yehowa Adansefo de nsi reyɛ.\n14. Dɛn ne Onyankopɔn Ahenni, na henanom na wobedi ade wɔ Ahenni no mu?\n14 Wɔ “asase so nyinaa” no, Yehowa Adansefo ka Onyankopɔn Ahenni no ho asɛm sɛ ɔsoro nniso a ebedi asase nyinaa so wɔ trenee mu. Wɔkyerɛkyerɛ sɛ Yehowa apaw Kristo Yesu sɛ Ahenni no so Hene, wɔne wɔn mfɛfo adedifo 144,000 a wɔapaw wɔn afi nnipa mu no.—Daniel 7:14, 18; Adiyisɛm 14:1, 4.\n15. Dɛn na Ahenni no bɛsɛe no?\n15 Adansefo no de Bible no di dwuma de kyerɛ nkurɔfo sɛ Onyankopɔn Ahenni bɛsɛe Satan nhyehyɛe. Atoro som ne ne nkyerɛkyerɛ a ɛnhyɛ Onyankopɔn anuonyam na ɛhyɛ Ɔbonsam anuonyam no befi hɔ! (Adiyisɛm 18:8) Nnipa nniso ahorow a ɛne Onyankopɔn di asi no nso befi hɔ!—Daniel 2:44.\n16. Henanom na Yesu Kristo bedi wɔn so, na wɔbɛtra he?\n16 Bio nso, Yehowa Adansefo ma obiara hu sɛ Kristo Yesu de mfaso ahorow a ɛyɛ anigye bɛbrɛ obiara a ɔyɛ nea Onyankopɔn hwehwɛ no. Eyinom na obedi wɔn so wɔ asase so no. Bible no hyɛ bɔ sɛ: “Obegye ohiani a osu frɛ no, ne mmɔborɔni ne nea onni boafo nso. Ɔbrɛfo ne ohiani asɛm bɛyɛ no mmɔbɔ, na obegye ahiafo kra nkwa.”—Dwom 72:12, 13.\n17. Henanom nkutoo na wɔreka Onyankopɔn Ahenni ho asɛm?\n17 Nnipakuw foforo biara nni hɔ a wɔyɛ Onyankopɔn apɛde denam Ahenni no ho asɛmpa a wɔka no so. Yehowa Adansefo nkutoo na wɔrema nkurɔfo ahu Onyankopɔn Ahenni no wɔ wiase nyinaa.\nMɛyɛ Dɛn Ahu Nokware Som?


Ester 5 | Intanɛt So Bible| Wiase Foforɔ Nkyerɛaseɛ\n5 Na da a ɛto so abiɛsa no,+ Ester hyɛɛ n’ahemmaa atade+ na okogyinaa ahemfie no adiwo,+ beae a ɛne ahemfie no di nhwɛanim. Saa bere no na ɔhene no te n’agua so a n’anim hwɛ ofie no pon ano. 2 Afei bere a ɔhene no huu ɔhemmaa Ester sɛ ogyina adiwo hɔ ara pɛ, onyaa n’anim dom,+ enti ɔhene no teɛɛ sika poma+ a okura no wɔ Ester so. Ester twiw bɛnee, na ɔde ne nsa kaa poma no ti. 3 Ɛnna ɔhene no bisaa no sɛ: “Dɛn asɛm, Ɔhemmaa Ester? Dɛn na wuhia?+ Sɛ m’ahenni no mu fã mpo a,+ mede bɛma wo!” 4 Ɛnna Ester kae sɛ: “Sɛ ɔhene bɛpene so a, anka ɔhene ne Haman+ mmra pon+ a meretow ama no nnɛ no ase.” 5 Na ɔhene kae sɛ: “Monhwɛ mma Haman mmra ntɛm+ sɛnea Ester aka no.” Ɛnna ɔhene no ne Haman baa pon a Ester towee no ase. 6 Bere a wɔwɔ nsa apontow no ase no, ɔhene no bisaa Ester sɛ: “W’abisade ne dɛn+ na wɔnyɛ mma wo? Dɛn na wuhia? Sɛ m’ahenni no mu fã mpo a, mede bɛma wo!” 7 Ɛnna Ester buae sɛ: “Nea mesrɛ na mihia ne sɛ, 8 Sɛ manya ɔhene anim+ dom na ɔhene bɛpene so ayɛ nea mesrɛ na mihia ama me a, anka ɔhene ne Haman mmra pon a mɛtow ama wɔn ɔkyena no ase, na ɔkyena mɛyɛ nea ɔhene aka no.”+ 9 Saa da no bere a Haman fii adi no, na n’ani agye+ ma ne koma atɔ ne yam. Nanso bere a ohuu Mordekai wɔ ɔhene pon ano+ hɔ a wansɔre+ na ne ho ampopo mpo no,+ Haman bo fuwii.+ 10 Nanso Haman hyɛɛ ne ho so na ɔkɔɔ ne fie. Afei ɔsoma kɔfrɛɛ ne nnamfonom ne ne yere Seres+ bae; 11 na Haman kaa n’anuonyam ne n’ahode+ ne ne mma+ dodow ne biribiara a ɔhene de ahyɛ no anuonyam ho asɛm kyerɛɛ wɔn, sɛnea ɔhene ama no so asen mmapɔmma ne ɔhene nkoa a wɔwɔ hɔ nyinaa no.+ 12 Afei Haman toaa so kae sɛ: “Nea ɛsen saa mpo no, Ɔhemmaa Ester tow pon maa ɔhene, na wamfrɛ obiara amma hɔ gye me nkutoo,+ na wasan ato nsa afrɛ me ne ɔhene sɛ yɛmmra ɔkyena+ nso. 13 Nanso eyinom nyinaa mma me bo nnwo, bere dodow a mihu Yudani Mordekai sɛ ɔte ɔhene pon ano no.” 14 Ɛnna ne yere Seres ne ne nnamfo nyinaa ka kyerɛɛ no sɛ: “Ma wɔnyɛ dua+ a ne tenten yɛ basafa aduonum, na anɔpa+ ka kyerɛ ɔhene sɛ wɔnsɛn Mordekai wɔ so.+ Afei wo ne ɔhene nkɔ apontow no ase anigye mu.” Asɛm no yɛɛ Haman dɛ+ na ɔma wɔyɛɛ dua no.+


2 Samuel 7 NIV – 2 Samuel 7 AKCB | Biblica\n2 Samuel 7 NIV – 2 Samuel 7 AKCB\nOnyankopɔn Hyɛ Dawid Bɔ\n1Bere a wɔbɔɔ ɔhene no atenase wɔ nʼahemfi na Awurade ama asomdwoe aba asase no so no, 2Dawid frɛɛ odiyifo Natan se, “Hwɛ, mete ahemfi a wɔde sida asi mu, na Onyankopɔn Adaka no nso si ntamadan mu.”\n3Na Natan buaa ɔhene no se, “Biribiara a woadwene ho sɛ wobɛyɛ no, kɔ so na yɛ, na Awurade ka wo ho.”\n4Na anadwo no, Awurade ka kyerɛɛ Natan se,\n5“Kɔka kyerɛ me somfo Dawid se, ‘Sɛnea Awurade se ni: Wone obi a ɛsɛ sɛ wusi dan ma me na metena mu ana? 6Efi bere a mede Israelfo fi Misraim bae de besi nnɛ no, mentenaa ɔdan mu da. Daa wotu mʼase fi baabi kɔ baabi. 7Bere biara a wotu mʼase a Israelman nyinaa ka me ho no, motee sɛ mibisaa wɔn sodifo, wɔn a mehyɛ wɔn sɛ wɔnhwɛ me nkurɔfo Israelfo no se, “Adɛn nti na momfaa sida nsii ofi mmaa me da?” ’\n8“Afei, kɔka kyerɛ me somfo Dawid se, ‘Sɛnea Asafo Awurade se ni: Miyii wo fii mmoa adidibea ne nguan akyidi mu, de wo besii me nkurɔfo Israel so hene. 9Na baabiara a wokɔ no, meka wo ho, na matwa wʼatamfo nyinaa afi wʼanim. Na mɛma woagye din wɔ asase yi nyinaa so. 10Na mama me nkurɔfo Israelfo no baabi a wɔbɛtena afebɔɔ. Beae bi a ɛwɔ bammɔ a obiara renhaw wɔn. Ɛhɔ bɛyɛ wɔn ankasa asase a aman amumɔyɛfo renhyɛ wɔn so, sɛnea wɔyɛɛ bere bi a atwa mu no, 11efi bere a mepaw atemmufo sɛ wonni me nkurɔfo so no. Mɛsan ama mo bammɔ afi mo atamfo nyinaa nsam.\n“ ‘Na Awurade aka akyerɛ wo se, ɔno Awurade na ɔbɛkyekyere ofi ama wo; ahemfo ntoatoaso fi. 12Na sɛ wo nna to twa a, mɛma wʼaseni a ofi wʼasen mu adi wʼade, na matim nʼaheman ase. 13Ɔno ne obi a obesi dan de me din ato so. Na matim nʼaheman mu ahengua ase afebɔɔ. 14Mɛyɛ nʼagya, na wayɛ me Ba. Sɛ ɔyɛ bɔne a, mɛma aman bi atwe nʼaso. 15Nanso, merenyi me dɔ mfi ne so da, sɛnea miyi fii Saulo a miyii no fii wʼanim no so ansa na wubedii nʼade no. 16Wo fi ne wʼahenni betim wɔ mʼanim afebɔɔ; na wʼahengua betim daa nyinaa.’ ”\n17Enti Natan san kɔɔ Dawid nkyɛn kɔkaa nsɛm a Awurade aka no nyinaa kyerɛɛ no.\nDawid Aseda Mpaebɔ\n18Na ɔhene Dawid kɔtenaa Awurade anim bɔɔ mpae se,\n“Awurade Tumfo, me ne hena, na me fifo yɛ dɛn a wode me abedu nnɛ? 19Na afei Otumfo Awurade, eyinom nyinaa akyi no, woka sɛ wobɛma me ahenni a ɛte hɔ daa. Woyɛ nnipa nyinaa sɛɛ ana, Awurade Tumfo?\n20“Dɛn bio na metumi aka? Efisɛ wunim wʼakoa, Awurade Tumfo. 21Wʼasɛm ne wo pɛ mu nti, woayɛ nneɛma kɛse yi nyinaa akyerɛ wo somfo.\n22“Wo kɛseyɛ yɛ kokuroo, Awurade Tumfo! Obiara nte sɛ wo, Onyankopɔn bi nni hɔ sɛ wo, na yɛntee onyame foforo bi mpo ho asɛm ɛ! 23Ɔman bɛn na ɛwɔ asase yi so a ɛte sɛ Israel? Ɔman foforo bɛn na woayi no afi nkoasom mu de wɔn ayɛ wo man? Bere a wuyii wo nkurɔfo fii Misraim no, wugyee din. Woyɛɛ anwonwade a ɛyɛ hu de pam aman ne ahoni ahorow a na wɔyɛ akwanside ma wo nkurɔfo no. 24Woasi wo nkurɔfo Israel sɛ wʼankasa wʼade afebɔɔ, na wo, Awurade, woabɛyɛ wɔn Nyankopɔn.\n25“Na afei, Awurade Nyankopɔn, di bɔ a wohyɛ faa wʼakoa ne ne fi ho no so. Ma ɛnyɛ bɔhyɛ a ɛbɛtena hɔ daa, 26na ama wo din akorɔn afebɔɔ. Na nnipa bɛka se, ‘Asafo Awurade yɛ Israel so Nyankopɔn.’ Na ma wo somfo Dawid ahenni ase ntim wɔ wʼanim.\n27“Asafo Awurade, Israel Nyankopɔn, masi me bo abɔ saa mpae yi efisɛ woakyerɛ sɛ wobɛkyekye ofi a ɛyɛ daa ahenni ama me. 28Awurade Tumfo, woyɛ Onyankopɔn! Wo nsɛm mu wɔ ahotoso, na woahyɛ wo somfo nnepa ho bɔ. 29Afei, ma ɛnyɛ wo pɛ sɛ wubehyira wʼakoa fi so, na atoa so afebɔɔ wɔ wʼanim, na wo, Awurade, woakasa, na wo nhyira a wode behyira wo somfo fi no bɛyɛ daapem nhyira.”\nAKCB : 2 Samuel 7


Adifudepɛ na Ɛsɛee Gehasi | Momfa Nkyerɛkyerɛ Mo Mma\nKENKAN WƆ Afrikaans Albanian Amharic Arabic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Gun Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Norwegian Polish Portuguese Romanian Russian Sepedi Serbian Sesotho (Lesotho) Shona Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\nAdifudepɛ na Ɛsɛee Gehasi\nWO KƆN adɔ biribi da?— * Sɛ ɛba saa a, ɛnyɛ nwonwa. Nanso sɛ worepɛ biribi a, ɛsɛ sɛ wudi atoro sɛnea ɛbɛyɛ a wo nsa bɛka anaa?— Dabi, ɛnsɛ sɛ woyɛ saa. Sɛ obi yɛ saa a, na ɔyɛ odifudepɛfo. Momma yɛnka obi a adifudepɛ sɛee no ho asɛm. Wɔfrɛ no Gehasi, na na ɔyɛ nokware Nyankopɔn Yehowa diyifo Elisa somfo.\nElisa ne Gehasi tenaa ase bɛyɛ mfe apem ansa wɔrewo Onyankopɔn Ba Yesu wɔ asase so. Yehowa de Elisa yɛɛ adwuma paa, efisɛ ɔmaa ɔyɛɛ anwonwade. Ɛho nhwɛso ni: Bible ka sɛ Siria sraani panyin bi tenaa ase a na ɔwɔ ɔyare bɔne a wɔfrɛ no kwata no bi. Obiara antumi ansa no yare, nanso Elisa de, ɔsaa no yare.\nSɛ Elisa de Onyankopɔn tumi sa nkurɔfo yare a, na onnye sika. Wunim nea enti a na Elisa nnye sika?— Efisɛ na onim sɛ ɛnyɛ n’ankasa ahoɔden na ɔde yɛɛ anwonwade no na mmom Yehowa tumi. Bere a ɔsaa Naaman yare no, Naaman ani gyee araa ma ɔpɛe sɛ ɔkyɛ Elisa sika ne dwetɛ ne ntade a ɛyɛ fɛ. Elisa annye biribiara, nanso na Gehasi nya akyɛde no a, anka ɔpɛ paa.\nNaaman kɔe no, Gehasi dii n’akyi a wankra Elisa. Bere a Gehasi kɔtoo Naaman no, wunim asɛm a ɔka kyerɛɛ no?— ‘Elisa asoma me sɛ memmɛka nkyerɛ wo sɛ ahɔho baanu aba ne nkyɛn seesei ara. Ɔpɛ sɛ woma no ntade abien na ɔde ma mmarima no.’\nNanso na Gehasi redi atoro! Ná ahɔho biara mmaa hɔ. Nea enti a ɔkaa saa ne sɛ na ɔpɛ sɛ Naaman de ntade a anka ɔde rema Elisa no ma no. Naaman de, na onnim sɛ Gehasi redi atoro, enti wampopo ne ti sɛ ɔde akyɛde no bɛma. Naaman de nneɛma no bi mpo kaa ho maa Gehasi. Wunim nea esii akyiri yi?—\nBere a Gehasi san kɔɔ fie no, Elisa bisaa no sɛ: ‘Wokɔɔ he?’\nGehasi kae sɛ: ‘O mankɔ baabiara.’ Nanso na Yehowa ama Elisa ahu nea Gehasi yɛe no. Enti Elisa ka kyerɛɛ no sɛ: ‘Ɛnyɛ saa bere yi na ɛsɛ sɛ wogye sika ne ntade!’\nGehasi kogyee sika ne ntade a ɛnyɛ ne dea. Enti Onyankopɔn maa Naaman kwata no baa Gehasi so. Dɛn na yebetumi asua afi asɛm yi mu?— Ade biako a yebetumi asua afi mu ne sɛ, ɛnsɛ sɛ yɛbɔ yɛn tirim keka nsɛm a ɛnyɛ nokware.\nƐyɛɛ dɛn na Gehasi bɔɔ ne tirim kekaa nsɛm a ɛnyɛ nokware?— Adifudepɛ nti na Gehasi yɛɛ saa. Ne kɔn dɔɔ biribi a ɛnyɛ ne dea, na odii atoro sɛnea ɛbɛyɛ a, ne nsa bɛka. Eyi ma onyaa yare bɔne bi a amfi ne so kosii sɛ owui.\nYebetumi aka sɛ ade foforo yɛɛ Gehasi a na ɛyɛ hu sen kwata no. Wunim ade koro?— Ɔhweree Onyankopɔn anim dom, enti na Onyankopɔn nnɔ no bio. Ɛnsɛ sɛ yɛyɛ biribiara a ɛbɛma asɛm a ɛte saa ato yɛn! Mmom no, momma yennwen afoforo ho, na sɛ yenya biribi a, yɛmma afoforo bi.\n2 Ahene 5:5, 20-27; Yuda 21


Abofra Mose Nyinii no, Ɔsom Yehowa Nyankopɔn | Nea Mmofra Betumi Asua Afi Bible Mu\nMose Yɛɛ N’adwene sɛ Ɔbɛsom Yehowa\nYakob abusuafo no, na Egyptfo no frɛ wɔn Israelfo. Yakob ne Yosef wui. Ɛno akyi no Farao foforo bedii hene wɔ Egypt. Ohuu sɛ na Israelfo no ho reyɛ den asen Egyptfo no, enti na osuro. Enti saa Farao yi de Israelfo no yɛɛ nkoa. Ɔhyɛɛ wɔn sɛ wontwa blɔks a yɛde si dan, na wɔnyɛ adwumaden wɔ afuw mu. Nanso bere a Egyptfo no rehyɛ Israelfo ama wɔayɛ adwumaden no, na Israelfo no redɔɔso. Ná asɛm no nyɛ Farao dɛ, enti ɔhyɛɛ mmara bi. Ɔkaa sɛ, sɛ Israelni biara wo abofra na ɔyɛ ɔbarima a, wonkum no. Wunnye nni sɛ bere a Israelfo no tee asɛm no wɔn yam hyehyee wɔn paa?\nNá Israelni baa bi wɔ hɔ a yɛfrɛ no Yokebed. Saa bere no, ɔwoo abarimaa bi a na ne ho yɛ fɛ paa. Ná ɔmpɛ sɛ obiara bekum abofra no. Enti ɔde no too kɛntɛn bi mu kosiee nwura mu wɔ Asubɔnten Nil ho. Ɔmaa abofra no nuabaa Miriam kogyinaa nkyɛn baabi hwɛɛ nea ebesi.\nAnkyɛ na Farao babaa baa nsu no ho sɛ ɔrebeguare. Ohuu kɛntɛn no. Ohuu sɛ abofra bi da mu a ɔresu, enti ɔyɛɛ no mmɔbɔ. Ɛnna Miriam bisaa no sɛ: ‘Menkɔhwehwɛ ɔbaa bi mmra na ɔnhwɛ abofra no mma wo anaa?’ Farao babaa no kaa sɛ aane. Enti Miriam kɔfrɛɛ ɔno ara ne maame Yokebed bae. Farao babaa no ka kyerɛɛ Yokebed sɛ: ‘Gye abofra yi na kɔhwɛ no ma me na metua wo ka.’\nBere a abofra no nyinii no Yokebed de no kɔmaa Farao babaa no. Ɔtoo ne din Mose. Farao babaa no tetee Mose sɛ ɔno ankasa ba. Mose nyinii no, na wabɛyɛ te sɛ ɔhene ba. Enti biribiara a ɔpɛ no, na onya. Nanso Mose werɛ amfi Yehowa. Ná Mose nim paa sɛ ɔnyɛ Egyptni na mmom ɔyɛ Israelni. Enti osii gyinae sɛ ɔbɛsom Yehowa.\nBere a Mose dii mfe 40 no, na ɔpɛ sɛ ɔboa ne nkurɔfo. Da koro bi Mose huu sɛ Egyptni bi reboro Israelni bi. Enti Mose bɔɔ Egyptni no denneennen kum no. Owui no Mose de no hyɛɛ fam, na ɔde dɔte kataa ne so. Bere a Farao tee asɛm no, ɔyɛɛ sɛ obekum Mose. Nanso Mose guan kɔɔ Midian asase so. Ɔkɔɔ hɔ no, Yehowa hwɛɛ no.\n‘Gyidi nti Mose ampɛ sɛ wɔfrɛ no Farao babaa ba, mmom ɔyɛɛ n’adwene sɛ ɔbɛma wɔatan ɔne Onyankopɔn nkurɔfo ani.’—Hebrifo 11:24, 25\nNsɛmmisa: Dɛn na Egyptfo no de yɛɛ Israelfo? Adɛn nti na Mose guan fii Egypt?\nGenesis 49:33; Exodus 1:1-14, 22; 2:1-15; Asomafo Nnwuma 7:17-29; Hebrifo 11:23-27\nHena Ne Mose?\nKristofo, Yudafo, Nkramofo ne nnipa afoforo bu saa ɔbarima nokwafo yi paa. Wo nso, dɛn na wunim fa ne ho?


Asomafo Nnwuma 9 | Intanɛt So Bible| Wiase Foforɔ Nkyerɛaseɛ\nAsomafo Nnwuma 9:1-43\n9 Na Saul a na ɔda so hunahuna Awurade asuafo+ no na ɔpɛ sɛ okunkum+ wɔn no kɔɔ ɔsɔfo panyin no nkyɛn 2 kɔkae sɛ ɔmma no nkrataa a ɔde bɛkɔ Damasko hyia adan mu, sɛnea ɛbɛyɛ a obetumi akyere* obiara a obehu sɛ ɔnam Ɔkwan No so,+ mmarima ne mmea, de wɔn aba Yerusalem. 3 Bere a ɔrekɔ a ɔbɛn Damasko no, mpofirim ara hann bi fi soro hyerɛn twaa ne ho hyiae,+ 4 na ɔhwee fam, na ɔtee sɛ nne bi ka kyerɛɛ no sɛ: “Saul, Saul, dɛn nti na wotaa me?”+ 5 Ɔkae sɛ: “Ɛyɛ wo hena, Owura?” Ɔkae sɛ: “Ɛyɛ me Yesu a wotaa no no.+ 6 Nanso sɔre+ na kɔ kurow no mu, na wɔbɛka nea ɛsɛ sɛ woyɛ akyerɛ wo.” 7 Afei na mmarima a wɔne no rekɔ no+ gyinagyina hɔ a wontumi nkasa,+ na ɛwom sɛ na wɔte ankasa sɛ nne bi rekasa+ de, nanso na wonhu obiara. 8 Na Saul sɔre fii fam; ná n’ani gu so de, nanso onhu hwee.+ Enti wosusoo ne nsa de no kɔɔ Damasko. 9 Na wanhu hwee nnansa,+ na wannidi na wannom. 10 Ná osuani bi wɔ Damasko a wɔfrɛ no Anania,+ na Awurade ka kyerɛɛ no anisoadehu mu sɛ: “Anania!” Na ose: “Awurade, mini.” 11 Awurade ka kyerɛɛ no sɛ: “Sɔre, kɔ borɔn a wɔfrɛ no Tẽẽ no so, na kɔ Yuda fie kɔhwehwɛ ɔbarima bi a wɔfrɛ no Saul, a ofi Tarso+ no. Na hwɛ! ɔrebɔ mpae, 12 na wahu ɔbarima bi a wɔfrɛ no Anania wɔ anisoadehu mu sɛ waba de ne nsa abegu no so sɛnea obehu ade.”+ 13 Nanso Anania buae sɛ: “Awurade, mate ɔbarima yi ho asɛm afi nnipa pii hɔ, sɛ ɔde bɔne bebree adi w’akronkronfo a wɔwɔ Yerusalem no. 14 Afei wanya tumi afi asɔfo mpanyin no nkyɛn sɛ ɔmfa wɔn a wɔbɔ wo din+ no nyinaa ngu mpokyerɛ mu.” 15 Na Awurade ka kyerɛɛ no sɛ: “Si kwan so kɔ, efisɛ ɔbarima yi yɛ anwenne a wɔapaw+ ama me sɛ ɔmfa me din nkɔ amanaman+ ne ahene+ ne Israel mma nkyɛn. 16 Na mɛkyerɛ no nneɛma dodow a me din nti etwa sɛ ɛto no no pefee.”+ 17 Enti Anania kɔe na ɔhyɛn ofie no mu, na ɔde ne nsa guu no so kae sɛ: “Me nua Saul, Awurade Yesu a oyii ne ho adi kyerɛɛ wo ɔkwan a na wonam so reba so no na wasoma me, sɛnea ɛbɛyɛ a wubehu ade na honhom kronkron ahyɛ wo mã.”+ 18 Na amonom hɔ ara biribi a ɛte sɛ abona fifii n’ani so guu fam, na ohuu ade; na ɔsɔre ma wɔbɔɔ no asu, 19 na odidii nyaa ahoɔden.+ Na odii nna kakra wɔ asuafo a wɔwɔ Damasko+ no nkyɛn, 20 na ntɛm ara na ofii ase wɔ hyia adan mu kaa Yesu ho asɛm+ sɛ ɔne Onyankopɔn Ba no. 21 Nanso ɛyɛɛ wɔn a wɔretie no no nyinaa nwonwa na wɔkae sɛ: “Ɛnyɛ oyi na ɔsɛee+ wɔn a wɔbɔ din yi wɔ Yerusalem no? Ɛnyɛ ɔno na ɔde botae koro no ara baa ha sɛ ɔbɛkyere wɔn de wɔn akɔma asɔfo mpanyin no?”+ 22 Nanso Saul kɔɔ so nyaa ahoɔden, na ɔmaa Yudafo a wɔwɔ Damasko no ho dwiriw wɔn bere a ɔde adanse a ntease wom kyerɛe sɛ oyi ne Kristo no.+ 23 Na nna pii akyi no, Yudafo no bɔɔ pɔw sɛ wobekum no.+ 24 Nanso Saul hui sɛ wɔabɔ ne ho pɔw. Na bio nso na wɔwɛn apon no ano awia ne anadwo sɛ wobenya no akum no.+ 25 Enti n’asuafo no faa no anadwo no de no sii kɛntɛn mu de no faa ɔkwan bi a ɛda ɔfasu no mu mu, gyaagyaa no nkakrankakra sii fam.+ 26 Oduu Yerusalem+ no, ɔbɔɔ mmɔden sɛ ɔde ne ho bɛbɔ asuafo no; nanso na wɔn nyinaa suro no, efisɛ na wonnye nni sɛ ɔyɛ osuani. 27 Enti Barnaba boaa no+ de no kɔɔ asomafo no nkyɛn, na ɔkaa sɛnea wahu Awurade+ wɔ ɔkwan so na ɔne no akasa,+ ne sɛnea ɔde akokoduru akasa wɔ Yesu din mu wɔ Damasko+ no ho asɛm nyinaa kyerɛɛ wɔn. 28 Na ɔne wɔn tenae, dii akɔneaba wɔ Yerusalem, kasae Awurade din mu akokoduru so;+ 29 na ɔne Yudafo a wɔka Hela kasa no kasae dii anobaabae. Na wɔbɔɔ mmɔden sɛ wobekum no.+ 30 Bere a anuanom no huu eyi no, wɔde no baa Kaesarea na wɔma ɔkɔɔ Tarso.+ 31 Nokwasɛm ni, saa bere no asafo+ a ɛwowɔ Yudea ne Galilea ne Samaria nyinaa nyaa asomdwoe, na wɔyɛɛ den; na bere a wɔde Yehowa+ suro ne honhom kronkron+ no awerɛkyekye nantewee no, wɔkɔɔ so dɔe. 32 Afei bere a Petro rekyinkyin mmeae nyinaa no, okoduu akronkronfo a wɔte Lida+ no nso nkyɛn. 33 Ɛhɔ na ohuu ɔbarima bi a wɔfrɛ no Enea a wabubu ada ne mpa so mfe awotwe. 34 Na Petro ka kyerɛɛ no sɛ:+ “Enea, Yesu Kristo asa wo yare.+ Sɔre na tow wo mpa.” Na ntɛm ara ɔsɔree. 35 Na wɔn a wɔtete Lida ne Saron+ asasetaw so nyinaa huu no, na wɔdan baa Awurade nkyɛn.+ 36 Ná osuani bi wɔ Yopa+ a wɔfrɛ no Tabita, a sɛ wɔkyerɛ ase a, ɛkyerɛ Dorka. Ná nnwuma pa+ ne adɔe ayɛ no ma. 37 Na nna no mu no, ɛbae sɛ ɔyare wui. Enti woguaree no de no kɔtoo abansoro dan bi mu. 38 Afei esiane sɛ Lida bɛn Yopa+ nti, bere a asuafo no tee sɛ Petro wɔ saa kurow no mu no, wɔsomaa mmarima baanu kɔɔ ne nkyɛn kɔsrɛɛ no sɛ: “Yɛsrɛ wo ntwentwɛn wo nan ase sɛ wobɛba yɛn nkyɛn.” 39 Ɛnna Petro sɔree na ɔne wɔn kɔe. Na oduu hɔ no, wɔde no kɔɔ abansoro dan no mu; na akunafo no nyinaa de su baa ne nkyɛn de ntade nhyɛase ne ntade nguguso+ a Dorka yɛe bere a ɔwɔ wɔn nkyɛn no bebree bɛkyerɛe.+ 40 Na Petro maa obiara pue kɔɔ abɔnten,+ na obuu nkotodwe bɔɔ mpae, na ɔdan ne ho hwɛɛ amu no kae sɛ: “Tabita, sɔre!” Obuee n’ani, na n’ani bɔɔ Petro so no, ɔsɔre tenaa ase.+ 41 Ɔteɛɛ ne nsa na ɔmaa no so,+ na ɔfrɛɛ akronkronfo ne akunafo no de no maa wɔn a ɔwɔ nkwa mu.+ 42 Wɔtee eyi wɔ Yopa nyinaa, na bebree begyee Awurade dii.+ 43 Ɔtenaa Yopa dii nna kakraa+ wɔ Simon, nhomahyɛfo+ bi nkyɛn.\nAsomafo Nnwuma 9


Ɛsra 8 AKCB - Matteus 8 LB\nNnommum A Wɔne Ɛsra Bae\n1Eyinom ne abusua mu ntuanofo ne anato ahorow a ɔhene Artasasta di ade no, wɔne me fi Babilonia bae:\n2Pinehas asefo mu no:\nItamar asefo mu no:\nDawid asefo mu no:\nSekania babarima Hatus.\n3Paros asefo mu no:\nSakaria ne mmarima afoforo bi ɔha aduonum.\n4Pahat-Moab asefo mu no:\nSerahia babarima Eliehoenai ne mmarima afoforo bi ahannu.\n5Satu asefo mu no:\nYahasiel babarima Sekania ne mmarima afoforo bi ahaasa.\n6Adin asefo mu no:\nYonatan babarima Ebed ne mmarima afoforo bi aduonum.\n7Elam asefo mu no:\nYesaia babarima Atalia ne mmarima afoforo bi aduɔson.\n8Sefatia asefo mu no:\nMikael babarima Sebadia ne mmarima afoforo bi aduɔwɔtwe.\n9Yoab asefo mu no:\nYehiel babarima Obadia ne mmarima afoforo bi ahannu ne dunwɔtwe.\n10Bani asefo mu no:\nYosifia babarima Selomit ne mmarima afoforo bi ɔha aduosia.\n11Bebai asefo mu no:\nBebai babarima Sakaria ne mmarima afoforo bi aduonu awotwe.\n12Asgad asefo mu no:\nHakatan babarima Yohanan ne mmarima afoforo bi ɔha ne du.\n13Adonikam asefo a wotwa to no:\nwɔn din de Elifelet, Yeiel, ne Semaia a, mmarima afoforo bi aduosia ka wɔn ho.\n14Bigwai asefo mu no:\nUtai ne Sakur a mmarima afoforo bi aduɔson ka wɔn ho.\n15Meboaa nnommum no ano wɔ Ahawa nsukwan no so, na yɛma wɔtenaa hɔ nnansa, bere a merehwɛ nnipa no ne asɔfo a wɔabedu hɔ no din mu no, mihuu sɛ Lewifo no mu baako mpo antu ne ho ansi hɔ. 16Enti mesoma ma wɔkɔfrɛɛ Elieser, Ariel, Semaia, Elnatan, Yarib, Elnatan, Natan, Sakaria ne Mesulam, a wɔyɛ ɔmanfo no ntuanofo no. Mesan soma ma wɔkɔfrɛɛ Yoiarib ne Elnatan, a na wɔyɛ nimdefo no nso; 17na mema wɔkɔɔ Ido a na otua Lewifo no ano no nkyɛn wɔ Kasifia. Mekyerɛɛ wɔn nea wɔnka nkyerɛ Ido ne nʼabusuafo ne asɔredan no mu asomfo no wɔ Kasifia, sɛnea ɛbɛyɛ a wɔde ahwɛfo bɛbrɛ yɛn wɔ yɛn Nyankopɔn fi. 18Esiane sɛ Onyankopɔn adom nsa wɔ yɛn so no nti, wɔbrɛɛ yɛn ɔbarima bi a ne din de Serebia, a ne mmabarima ne ne nuabarimanom dunwɔtwe ka ne ho. Na ɔyɛ onyansafo a ɔyɛ Mahli a na ɔyɛ Israel babarima Lewi no aseni, 19ne Merari asefo Yesaia, Hasabia ne ne mmabarima ne ne nuabarimanom aduonu 20ne asɔredan no mu asomfo ahannu ne aduonu bae. Na asɔredan mu asomfo no yɛ Lewifo no aboafo a na wɔyɛ asɔredan mu adwumayɛfo kuw bi a Dawid na ɔfaa wɔn kan. Wɔkyerɛw wɔn nyinaa din.\n21Na Ahawa Suka no ho no, mehyɛɛ sɛ yenni mmuada, na yɛmmrɛ yɛn ho ase mma Onyankopɔn. Yɛbɔɔ mpae sɛ ɔbɛma yɛakodu dwoodwoo, na wabɔ yɛn ne yɛn mma ne yɛn nneɛma a yɛde rebetu kwan no ho ban. 22Na mefɛree sɛ mebisa ɔhene no sɛ ɔmma yɛn asraafo ne apɔnkɔsotefo na wɔnka yɛn ho mmɔ yɛn ho ban wɔ ɔkwan so, efisɛ na yɛaka akyerɛ ɔhene no se, “Yɛn Nyankopɔn bɔ wɔn a wɔsom no no ho ban, na nʼabufuwhyew no tia wɔn a wɔpo no.” 23Enti yedii mmuada, bɔɔ mpae srɛɛ yɛn Nyankopɔn wɔ eyi ho, na otiee yɛn mpaebɔ.\n24Na miyii asɔfo no ntuanofo dumien a wɔne Serebia, Hasabia ne asɔfo afoforo du a wɔka wɔn ho 25sɛ wɔnhwɛ dwetɛ, sikakɔkɔɔ, sikakɔkɔɔ hweaseammɔ ne nneɛma a ɛka ho a ɔhene no nʼagyinatufo, ne ntuanofo ne Israelfo de ama Onyankopɔn fi no so. 26Mede agude no rema wɔn no, mekarii na mihuu sɛ emu duru yɛ: dwetɛ nkaribo tɔn aduonu anan, sikakɔkɔɔ nkuku ne nkaka nkaribo pɔn mpem ahanson ne ahannum, sikakɔkɔɔ nkaribo pɔn mpem ahanson ne ahannum, 27sikakɔkɔɔ hweaseammɔ aduonu a ɛne sikakɔkɔɔ nnwetɛbona apem bo yɛ pɛ, kɔbere nneɛma abien a wɔabere ho ma ɛrekɔyɛ sɛ sikakɔkɔɔ ankasa.\n28Na meka kyerɛɛ saa asɔfo yi se, “Wɔayi mo ne saa agyapade yi nyinaa asi nkyɛn sɛ ade kronkron ama Awurade. Saa dwetɛ ne sikakɔkɔɔ yi yɛ koma pa mu afɔrebɔde a wɔde rema Awurade, yɛn agyanom Nyankopɔn. 29Monhwɛ saa agyapade yi so yiye, na momfa mma asɔfo mpanyin, Lewifo ne Israel ntuanofo wɔ adekorae a ɛwɔ Yerusalem asɔredan no mu no.” 30Enti asɔfo no ne Lewifo no gye too wɔn ho so sɛ wɔde saa Onyankopɔn asɔre sika no bɛkɔ Yerusalem.\n31Yefii Ahawa Suka atenae hɔ Ab ɔsram (bɛyɛ Oforisuo) da a ɛto so dunkron, sii mu kɔɔ Yerusalem. Na Onyankopɔn nsa no bɔɔ yɛn ho ban, gyee yɛn fii atamfo ne akwamukafo nsam. 32Enti yekoduu Yerusalem dwoodwoo, homee wɔ hɔ nnansa.\n33Yeduu no, ne nnaanan so no, wɔkarii dwetɛ, sikakɔkɔɔ ne aboɔdenne a aka no wɔ Onyankopɔn asɔredan no mu, na wɔde hyɛɛ Uria babarima ɔsɔfo Meremot ne Pinehas babarima Eleasar ne Yesua babarima Yosabad ne Binui babarima Noadia a wɔn baanu no yɛ Lewifo no nsa. 34Wɔkan biribiara dodow, karii mu duru, kyerɛw biribiara.\n35Na wɔn a wofi nnommum mu bae no de anantwi dumien, adwennini aduɔkron asia ne nguantenmma aduɔson ason, bɔɔ ɔhyew afɔre, maa Israel Nyankopɔn. Afei, wɔmaa mmirekyi dumien sɛ bɔne ho afɔrebɔde. Wɔde eyinom nyinaa bae sɛ ɔhyew afɔre maa Awurade. 36Wɔde ɔhene no mmara no maa ne mpanyimfo ne amradofo a wɔwɔ asu Eufrate agya no, na wɔn nyinaa yɛɛ baako boaa Onyankopɔn asɔredan no si.\nAKCB : Ɛsra 8


Nnwom 130 | Intanɛt So Bible| Wiase Foforɔ Nkyerɛaseɛ\n“Mifi bon mu su frɛ wo”\n“Sɛ mfomso na wohwɛ a” (3)\nYehowa de bɔne kyɛ koraa (4)\n“Meretwɛn Yehowa denneennen” (6)\nDwom a Wɔde Foro Bepɔw No. 130 O Yehowa, mifi bon mu su frɛ wo.+ 2 O Yehowa, tie me nne. Yɛ aso tie me nkotosrɛ. 3 O Yah,* sɛ mfomso na wohwɛ* a,O Yehowa, anka hena na obetumi agyina w’anim?+ 4 Wo na wode bɔne kyɛ koraa+Sɛnea ɛbɛyɛ a nnipa besuro wo.+ 5 M’ani da Yehowa so; mede me werɛ nyinaa ahyɛ ne mu;*N’asɛm na m’ani da so. 6 Sɛnea meretwɛn* Yehowa denneennen no,+Ɛkyɛn awɛmfo a wɔretwɛn adekyee;+Ampa, ɛkyɛn awɛmfo a wɔretwɛn adekyee. 7 Momma Israel ntwɛn Yehowa,Efisɛ Yehowa dɔ nni huammɔ,+Na ɔwɔ tumi kɛse a ɔde gye nkwa. 8 Obegye Israel afi wɔn mfomso nyinaa mu.\n^ Anaa “wudi akyi.”\n^ Anaa “me kra ani da no so.”


Atoyerɛnkyɛm—Ɛkyerɛ sɛ Onyankopɔn Tirim Yɛ Den Anaa?\nKENKAN WƆ Afrikaans Albanian Amharic Arabic Armenian Aymara Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Lingala Lithuanian Luo Malagasy Myanmar Ngabere Norwegian Nzema Papiamento (Curaçao) Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Tswana Turkish Twi Ukrainian Uruund Vietnamese Wayuunaiki Xhosa Yoruba Zulu\nNEA NKURƆFO TAA KA: “Onyankopɔn na odi wiase yi so, na ɔno ara na ɔma atoyerɛnkyɛm sisi, enti ɛbɛyɛ sɛ ne tirim yɛ den.”\nNEA BIBLE NO KA: “Wiase nyinaa da ɔbɔnefo no tumi mu.” (1 Yohane 5:19) Hena ne saa “ɔbɔnefo no”? Bible ma yehu sɛ ɔno ne Satan. (Mateo 13:19; Marko 4:15) Ɛnyɛ nwonwa! Efisɛ, sɛ yɛhwɛ sɛnea nnipa yɛ pɛsɛmenkominya ne adifudepɛ, na wonnwen daakye asɛm a, yetumi hu ampa sɛ Satan na ɔredi wiase yi so tumi na ɔredaadaa nkurɔfo ma wosuasua no. Wunnye nni sɛ ɛno nti na nnipa asɛe asase so nneɛma pii saa no? Animdefo pii kyerɛ sɛ, yɛanhwɛ yiye a asase so nneɛma a yɛresɛe no nti, atoyerɛnkyɛm pii betumi asisi anaasɛ nea esisi no, emu bɛyɛ den na ebetumi asɛe nneɛma bebree.\nƐnde, adɛn nti na Onyankopɔn agyae nneɛma mu ama Satan saa? Nea ɛbɛyɛ na yɛanya asɛm yi ho mmuae no, ma yɛnkɔhwɛ bere a yɛn awofo a wodi kan no yɛɛ asoɔden tiaa wɔn Nyankopɔn a odi wɔn so no. Efi saa bere no besi nnɛ, nnipa dodow no ara nso atew atua atia Onyankopɔn. Onyankopɔn tumidi a nnipa apo no ama seesei wiase no akodi Onyankopɔn tamfo kɛse, Satan nsam. Enti Yesu frɛɛ no “wiase sodifo.” (Yohane 14:30) Satan bedi tumi daa? Dabi!\nSatan de amanehunu ba nnipa so, nanso Yehowa * de, odwen yɛn ho, na sɛ yehu amane a, ɛyɛ no yaw paa. Wo de, hwɛ Israel man no. Wɔkɔɔ ahokyere mu, na Bible ka sɛnea Onyankopɔn tee nka no ho asɛm sɛ: “Bere a wɔn ho hiahiaa wɔn no, ne ho hiahiaa no.” (Yesaia 63:9) Onyankopɔn wɔ mmɔborɔhunu, enti wabɔ ne tirim sɛ ɛrenkyɛ ɔbɛsɛe otirimɔdenfo Satan a ɔredi wiase so no. Wayi ne Ba Yesu Kristo sɛ ommedi yɛn so daa, na Yesu bɛyɛ Ɔhempa a obu atɛntrenee.\nASƐM NO FA WO HO: Satan nniso de, ɛmmɔɔ nnipa ho ban mfii atoyerɛnkyɛm ho, nanso sɛ Yesu bedi hene a, ɔbɛbɔ yɛn ho ban afi atoyerɛnkyɛm ho. Bere bi a ahum kɛse bi retu no, Yesu yɛɛ biribi de bɔɔ n’asuafo no ho ban. Bible ka sɛ: “Ɔteɛteɛɛ mframa no ka kyerɛɛ po no sɛ: ‘Gyina! Yɛ dinn!’ Na mframa no ano brɛɛ ase, na ɛyɛɛ dinn.” Asuafo no kae sɛ: “Hena koraa ni na mframa ne po mpo tie no yi?” (Marko 4:37-41) Asɛm yi ma yehu sɛ, sɛ Yesu bɛyɛ asase so hene a, nnipa a wotie n’asɛm nyinaa, ɔbɛbɔ wɔn ho ban.—Daniel 7:13, 14.\nText Baabi a wubetumi atwe nneɛma akenkan ƆWƐN-ABAN May 2013 | Enti Onyankopɔn Tirim Yɛ Den?


9 Afei nso, ɔtoaa so ka kyerɛɛ wɔn sɛ: “Nokwarem mise mo sɛ, wɔn a wogyina ha yi mu bi wɔ hɔ a wɔrenka owu nhwɛ da kosi sɛ wobehu sɛ Onyankopɔn ahenni aba tumi mu ansa.”+ 2 Enti nnansia akyi no, Yesu faa Petro ne Yakobo ne Yohane kaa ne ho, na ɔde wɔn kɔɔ bepɔw tenten bi so a wɔn nkutoo na na wɔwɔ hɔ. Na ɔsakrae wɔ wɔn anim,+ 3 na n’atade yɛɛ hyɛnn fitafita sen nea asase so ntamasifo biara betumi ama ayɛ.+ 4 Afei nso, Elia ne Mose yii wɔn ho adi kyerɛɛ wɔn, na na wɔne Yesu rekasa.+ 5 Ɛnna Petro ka kyerɛɛ Yesu sɛ: “Rabi, eye sɛ yɛwɔ ha, enti ma yensi ntamadan abiɛsa, wo de biako, Mose de biako, Elia nso de biako.”+ 6 Nokwarem no, na onhu asɛm a ɔnka, efisɛ na wɔabɔ hu paa. 7 Na omununkum bi bae, na ɛkataa wɔn so, na nne+ bi fi omununkum no mu bae sɛ: “Oyi ne me Ba,+ nea medɔ no; muntie no.”+ 8 Nanso amonom hɔ ara, wɔhwehwɛɛ hɔ a wɔanhu obiara wɔn nkyɛn bio sɛ Yesu nkutoo.+ 9 Bere a wɔresian afi bepɔw no so no, ɔhyɛɛ wɔn sɛ wɔmmmɔ nea wɔahu no so+ nnkyerɛ obiara kosi sɛ onipa Ba no benyan afi awufo mu.+ 10 Na wɔde asɛm no too wɔn koma so, nanso wɔne wɔn ho susuw nea nyan a obenyan afi awufo mu yi kyerɛ ho. 11 Na wofii ase bisabisaa no nsɛm sɛ: “Dɛn nti na akyerɛwfo no ka sɛ etwa sɛ Elia+ ba ansa?”+ 12 Ɔka kyerɛɛ wɔn sɛ: “Elia bedi kan aba ampa abɛtoto nneɛma nyinaa;+ na ɛyɛɛ dɛn na wɔakyerɛw onipa Ba no ho asɛm sɛ etwa sɛ ohu amane+ pii na wobu no animtiaa?+ 13 Nokwarem no, mise mo sɛ, Elia+ aba na wɔyɛɛ no nea wɔpɛ biara, sɛnea wɔakyerɛw ne ho asɛm no pɛpɛɛpɛ.”+ 14 Bere a afei wɔbaa asuafo a aka no nkyɛn no, wohui sɛ nnipadɔm pii atwa wɔn ho ahyia na akyerɛwfo no ne wɔn redi anobaabae.+ 15 Na nnipakuw no nyinaa ani bɔɔ no so ara pɛ na wɔn ho dwiriw wɔn, na wotutuu mmirika kɔɔ ne nkyɛn kokyiaa no. 16 Na obisaa wɔn sɛ: “Dɛn ho na mo ne wɔn redi anobaabae?” 17 Na obi fi nnipadɔm no mu buaa no sɛ: “Ɔkyerɛkyerɛfo, mede me babarima a mum honhom wɔ no so brɛɛ wo;+ 18 na baabiara a ɛbɛba no so no etwa no hwe fam, n’ano po ahuru na ɔtwɛre ne se na ɔyɛ mmerɛw. Na meka kyerɛɛ w’asuafo no sɛ wontu, nanso wɔantumi.”+ 19 Ɛnna obua see wɔn sɛ: “O awo ntoatoaso a munni gyidi,+ bere tenten ahe na me ne mo ntena? Minnya mo ho abotare nkosi da bɛn? Fa no brɛ me.”+ 20 Enti wɔde no brɛɛ no. Na bere a honhom no huu no no, ɛmaa abofra no sinsen prɛko pɛ, na ɔhwee fam bu faa so, na n’ano poo ahuru.+ 21 Na obisaa ne papa sɛ: “Efi bere bɛn na eyi ayɛ no?” Ɔkae sɛ: “Efi ne mmofraase pɛɛ; 22 na ɛtaa twa no hwe ogya ne nsu mu ma opira.+ Na sɛ wubetumi ayɛ ho biribi a, hu yɛn mmɔbɔ na boa yɛn.” 23 Yesu ka kyerɛɛ no sɛ: “Wuse, ‘Sɛ wubetumi ayɛ ho biribi a’? Hwɛ, sɛ obi wɔ gyidi a, ade nyinaa betumi ayɛ yiye ama no.”+ 24 Ɛhɔ ara na abofra no papa teɛɛm kae sɛ: “Mewɔ gyidi! Faako a mihia gyidi no boa me!”+ 25 Afei Yesu hui sɛ nnipakuw bi repuw aba wɔn so no, ɔkaa honhom fĩ no anim+ sɛ: “Mum ne asotiw honhom, mehyɛ wo sɛ fi ne mu na mma ne mu bio.” 26 Na bere a ɛteɛɛm na ɛkɔɔ so sinsen no akyi no, efii ne mu;+ na ɔyɛɛ te sɛ nea wawu, enti na wɔn mu dodow no ara reka sɛ: “Wawu!” 27 Nanso Yesu soo ne nsa maa no so, na ɔsɔree.+ 28 Enti owuraa ofie bi mu no n’asuafo no bisaa no kokoam sɛ: “Adɛn nti na yɛantumi antu?”+ 29 Na ɔka kyerɛɛ wɔn sɛ: “Eyi de, sɛ ɛnyɛ mpaebɔ a, biribiara nni hɔ a ebetumi atu no.”+ 30 Wofii hɔ kɔe, na wɔkɔfaa Galilea, nanso na ɔmpɛ sɛ obiara bɛte. 31 Na ɔkyerɛkyerɛɛ n’asuafo no ka kyerɛɛ wɔn sɛ: “Wobeyi onipa Ba no ahyɛ nnipa nsa, na wobekum no,+ nanso ɛmfa ho sɛ wobekum no no, nnansa akyi obenyan.”+ 32 Nanso na wɔnte asɛm no ase, na na wosuro sɛ wobebisa no.+ 33 Na wɔkɔɔ Kapernaum. Afei bere a ɔwɔ ofie no mu no, obisaa wɔn sɛ: “Dɛn na na moregye ho akyinnye wɔ kwan so no?”+ 34 Wɔyɛɛ dinn, efisɛ ɔkwan so no wogyee nea ɔyɛ wɔn mu kɛse ho akyinnye.+ 35 Enti ɔtenaa ase frɛɛ dumien no ka kyerɛɛ wɔn sɛ: “Sɛ obi pɛ sɛ odi kan a, ɛsɛ sɛ odi akyi na ɔsom mo nyinaa.”+ 36 Na ɔfaa abofra kumaa bi de no gyinaa wɔn mfinimfini de ne nsa too ne kɔn mu ka kyerɛɛ wɔn sɛ:+ 37 “Obiara a obegye mmofra nkumaa yi mu bi me din mu no, na wagye me; na obiara a obegye me no nnye me nko, na mmom nea ɔsomaa me no nso.”+ 38 Yohane ka kyerɛɛ no sɛ: “Ɔkyerɛkyerɛfo, yehuu obi a ɔde wo din retu adaemone na yɛbɔɔ mmɔden sɛ yebesiw no kwan,+ efisɛ na ɔnka yɛn ho.”+ 39 Nanso Yesu kae sɛ: “Mommmɔ mmɔden sɛ mubesiw no kwan, na obiara nni hɔ a ɔde me din bɛyɛ anwonwade a obetumi asan asopa me bere koro no ara;+ 40 na nea ɔnsɔre ntia yɛn no wɔ yɛn afa.+ 41 Na obiara a esiane sɛ moyɛ Kristo dea nti+ ɔbɛma mo nsu kuruwa+ anom no, nokwarem mise mo sɛ, n’akatua remmɔ no da. 42 Na obiara a ɔbɛto nkumaa a wogye di yi mu biako hintidua no, anka eye ma no mmom sɛ wɔde owiyammo a afurum twe bɛsɛn ne kɔn mu de no akɔto po mu.+ 43 “Na sɛ wo nsa to wo hintidua a, twa fi hɔ; eye ma wo sɛ wubedi dɛm de anya nkwa sen sɛ wode nsa abien bɛkɔ Gehenna, ogya a wontumi nnum no mu.+ 44 —— 45 Na sɛ wo nan to wo hintidua a, twa fi hɔ; eye ma wo sɛ wobɛtɔ apakye+ akɔ nkwa mu sen sɛ wowɔ anan abien na wɔde wo bɛto Gehenna.+ 46 —— 47 Na sɛ w’aniwa to wo hintidua a tow kyene;+ eye sɛ wode aniwa biako bɛkɔ Onyankopɔn ahenni mu sen sɛ wowɔ aniwa abien na wɔbɛtow wo ato Gehenna,+ 48 faako a wɔn mu mmoawa nwu na ogya no nnum no.+ 49 “Etwa sɛ wɔde ogya hyɛ obiara nkyene.+ 50 Nkyene ye; nanso sɛ nkyene ahoɔden fi mu a, dɛn na mode bɛhyɛ ɛno nso?+ Munnya nkyene+ wɔ mo mu na momma asomdwoe+ ntena mo ntam.”


Fa Mfatoho Kyerɛkyerɛ | Akenkan Ne Ɔkyerɛkyerɛ\nFa Mfatoho Kyerɛkyerɛ\nNSƐNTITIRIW: Nea ɛbɛma wo nkyerɛkyerɛ atu mpɔn no, fa mfatoho a ɛda fam na w’atiefo ani begye ho kyerɛkyerɛ nsɛntitiriw mu.\nPaw mfatoho a ɛda fam. Te sɛ Yesu no, fa nneɛma nketenkete kyerɛkyerɛ nneɛma akɛse mu, na fa nsɛm a asete nyɛ den kyerɛkyerɛ nsɛm a asete yɛ den mu. Mfa nsɛm a ɛho nhia nhyehyɛ mfatoho no mu mma ɛnyɛ nwonworann. Hwɛ sɛ nsɛm a ɛwɔ wo mfatoho no mu ne asuade a worekyerɛkyerɛ mu no hyia pɛpɛɛpɛ, anyɛ saa a nsɛm a ɛho nhia wɔ mfatoho no mu no bɛtwetwe w’atiefo adwene.\nFa w’ani to fam. Hwɛ nneɛma a atwa wo ho ahyia, kenkan asafo nhoma ahorow, na tie akasafo a wonim nkyerɛkyerɛ. Bere a woreyɛ saa no, hwehwɛ mfatoho ahorow a wubetumi de adi dwuma ama wo nkyerɛkyerɛ atu mpɔn. Kyerɛw mfatoho a wubenya no to hɔ na fa sie.\nHwɛ nea ɛbɛboa w’atiefo. Nneɛma a w’atiefo yɛ no daa na wɔn ani gye ho no, ɛno na fa yɛ mfatoho. Hwɛ yiye na wo mfatoho no anhyɛ w’atiefo no aniwu anaasɛ anhaw wɔn.\nNsɛntitiriw no na ɛsɛ sɛ wokyerɛkyerɛ mu. Ɛnyɛ asɛm biara na ɛsɛ sɛ woma ho mfatoho, na mmom fa mfatoho kyerɛkyerɛ nsɛntitiriw no mu. Ɛnyɛ mfatoho no kɛkɛ na ɛsɛ sɛ w’atiefo no kae, na mmom ɛsɛ sɛ wohwɛ sɛ w’atiefo bɛkae nsɛntitiriw a worekyerɛkyerɛ mu no.\nAkenkan Ne Ɔkyerɛkyerɛ—Fa Mfatoho Kyerɛkyerɛ


Римлянам 16 CARS - Romafo 16 NA-TWI | Biblica América Latina\nРимлянам 16 CARS - Romafo 16 NA-TWI\n1Mede yɛn nuabea Foibe a ɔsom Kenkrea asafo no hyɛ mo nsa. 2 Munnye no Awurade din mu sɛnea ɛsɛ sɛ Onyankopɔn manfo yɛ na mmoa biara a ɛho hia no wɔ mo nkyɛn no, momfa mmoa no. Efisɛ, ɔno ara ankasa faa nnipa bebree ne me nso adamfo.\n3 Mikyia Priska ne Akwila a wɔyɛ me nuanom adwumayɛfo wɔ Kristo Yesu mu 4 a wɔpaa wɔn nkwa akyi maa me no. Meda wɔn ase bebree, ɛnyɛ me nko na mmom Amanamanmufo asafo no nyinaa.\n5 Asafo a wohyia wɔ wɔn fi no nso, mikyia wɔn. Munkyia m’adamfo pa Epaineto a ɔno ne onipa a ɔdii kan gyee Kristo dii wɔ Asia mantam mu no mma me. 6 Afei mikyia Maria a ɔyɛɛ adwuma dennen maa me no nso. 7 Mikyia Androniko ne Yunia, me nuanom Yudafo a me ne wɔn daa afiase a wɔagye din yiye wɔ asomafo no mu na wodii me kan Kristo mu no.\n8 Mikyia m’Awurade mu dɔfo Amplia. 9 Mikyia Ubano a yɛne no somee wɔ Kristo mu. Saa ara nso na mikyia m’adamfo pa Staki.\n10 Mikyia Apele a ne Kristosom mu nokware ada adi no. Mikyia Aristobulo abusuafo nyinaa. 11 Mikyia me kuromni Yudani Herodion ne ne nuanom Kristofo a wofi Narkiso fi.\n12 Mikyia Trifaina ne Trifosa a wɔbɔ Awurade som mu mmɔden no. Saa ara nso na mikyia m’adamfo Persi a wabɔ mmɔden aboa Awurade som no. 13 Mikyia Rufo a wadi dwuma kɛse Awurade som mu no. Mikyia Rufo ne na a ɔfaa me sɛ ne ba no nso. 14 Mikyia Asinkrito, Flegon, Herme, Patroba, Herma, ne anuanom Kristofo a wɔka wɔn ho nyinaa. 15 Mikyia Filologo ne Yulea, Nereo ne ne nuabea ne Olimpa ne Onyankopɔn manfo a wɔne no wɔ hɔ no nyinaa.\n16 Mikyia wɔn nyinaa papaapa. Kristo asafo no nyinaa kyia mo.\n17 Anuanom, mitu mo fo sɛ, monhwɛ wɔn a wɔde mpaepaemu ne wɔn a wɔsɛe afoforo gyidi na wotia nkyerɛkyerɛ a moanya no yiye; montwe mo ho mfi wɔn ho. 18 Efisɛ, wɔn a wɔyɛ saa no nsom Kristo, yɛn Awurade no; na mmom, wɔsom biribiara a wɔpɛ na eye ma wɔn. Wɔdɛfɛdɛfɛ wɔn a wonnim hwee. 19 Obiara ate gyidi a mowɔ wɔ Asɛmpa no mu. Ɛno nti, ɛma m’ani gye mo ho. Mepɛ sɛ mo ani tew wɔ nneɛma pa ho na mokata mo ani wɔ bɔne ho. 20 Na Onyankopɔn a ɔbrɛ yɛn asomdwoe no bɛpɛtɛw Satan wɔ mo nan ase. Yɛn Awurade Yesu Kristo dom nka mo.\n21 Me yɔnko Timoteo se okyia mo. Saa ara nso na Lukio, Yason ne Sosipatro a wɔyɛ me nuanom Yudafo no nso kyia mo.\n22 Me Tertio a mekyerɛw saa krataa yi nso, mede Awurade din mikyia mo.\n23 Gaio a asafo no hyia wɔ ne fi no nso kyia mo. Erasto a ɔyɛ kurom ha sikakorafo ne yɛn nua Kwarto se wokyia mo. 24 Yɛn Awurade Yesu Kristo adom nka mo nyinaa.\n25 Momma yenyi Onyankopɔn ayɛ! Ɔno na otumi ma mugyina pintinn wɔ mo gyidi mu sɛnea mekae wɔ asɛmpa a ɛfa Yesu Kristo ho no mu kyerɛɛ mo no. Me kasa mu no, medaa nokware ahintasɛm a ahintaw afi teteete no adi kyerɛɛ mo. 26 Mprempren, ɛnam nsɛm a adiyifo no kyerɛwee so ama nokware ada adi na ɛnam Onyankopɔn tumi so ama aman nyinaa atie, agye adi.\n27 Onyankopɔn a ɔno nko na nyansa nyinaa wɔ no no, anuonyam a ɛnam Yesu Kristo so nka no daa daa! Amen.\nNA-TWI : Romafo 16


Nkoa a Wonya Fahodi—Bere a na Wɔrekyerɛw Bible ne Ɛnnɛ\nKENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bulgarian Cambodian Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Tswana Turkish Twi Tzeltal Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zulu\nNkoa a na wɔtɔn wɔn fi Afrika kɔ Amerika no, na ɛyɛ adwuma a sika wom paa\nWɔde ababaa bi a yɛfrɛ no Blessing * kɔɔ Europe. Wɔhyɛɛ no bɔ sɛ ɔrekɔ akɔyɛ nkurɔfo ti. Ɔkɔe no, wɔhyɛɛ no sɛ onsi tuutuu, nanso na ɔmpɛ sɛ ɔyɛ. Enti na wohunahuna n’abusuafo wɔ ne kurom. Afei, na wɔhwe no daa. Nna du akyi no, ɔde ahometew penee so yɛɛ tuutuu adwuma no.\nTete Egyptfo a wɔakyere nkurɔfo de wɔn ayɛ nkoa ho mfonini\nƆbaa bi na ɔde Blessing kɔɔ aburokyiri. Ɔka kyerɛɛ no sɛ, wabɔ ne ho ka euro 40,000, enti obetua. Wei nti, na ɛsɛ sɛ anadwo biara Blessing yɛ adwuma nya bɛyɛ euro 200 kosi 300, na watumi atua ka no. * Ɔkyerɛɛ mu sɛ: “Ɛyɛ a na mepɛ sɛ miguan, nanso midwen nea yɛde bɛyɛ m’abusuafo ho a, na me yam hyehye me. Ná maka adwaa mu.” Nnipa bɛyɛ ɔpepem nnan na wɔwɔ wiase a wosi tuutuu de pɛ sika. Wɔn mu dodow no ara asɛm te sɛ Blessing, enti wontumi nnyae.\nBɛyɛ mfe 4,000 a atwam ni no, aberantewaa bi a ne din de Yosef nuanom tɔn no. Ɔkɔyɛɛ akoa wɔ onipa titiriw bi fie wɔ Egypt. Yosef deɛ, mfitiase no yɛanteetee no sɛ Blessing. Nanso bere a ne wura yere yɛɛ sɛ ɔne no nna nso wampene no, otwaa asɛm too Yosef so sɛ anka ɔreto no mmonnaa. Wɔde no kɔtoo afiase de nkɔnsɔnkɔnsɔn guu no.—Genesis 39:1-20; Dwom 105:17, 18.\nNá Yosef yɛ akoa wɔ tete mmere mu. Blessing deɛ, yɛn bere yi ara so na wɔde no yɛɛ akoa. Nanso wɔn mmienu nyinaa, wɔtɔn wɔn te sɛ nneɛma. Wei kyerɛ sɛ wɔhyɛɛ ase tɔn nnipa de wɔn yɛɛ nkoa nyɛ nnɛ. Wɔn a wɔtɔn nnipa no, nea ehia wɔn ara ne wɔn sika.\nƆKO SI A, NKOA NYƐ NA\nAkokoakoko paa na na ɛma aman pii nya nkoa bebree. Abakɔsɛm kyerɛ sɛ, bere a Egypt Hene Thutmose III ne Kanaanfo kodii ako baako pɛ no, ɔkyeree nnipa 90,000 de wɔn kɔɔ nnommum mu. Egyptfo no de wɔn yɛɛ nkoa maa wotuu fam agude, wosisii asɔredan, na wotwaa nsuka nso.\nRoma Ahemman no nso, na akokoakoko ma wonya nkoa pii. Enti na wɔne aman ahorow hyɛ da kɔko pɛ nkoa. Akontaabu kyerɛ sɛ asomafo no bere so no, na nnipa a wɔwɔ Roma no, bɛyɛ fã yɛ nkoa. Ná Romafo ne Egyptfo de wɔn nkoa yɛ adwuma ma ɛboro so. Enti wokɔ Roma sei a, na nkoa a wotu fam agude no nnyin nkyɛ. Wɔadi ara yɛ mfe 30 na wɔawu.\nMmere rekɔ so no, nkoasom mu bɛyɛɛ den. Efi afe 1501 kosi 1900 no, sɛ yɛreka adwuma a na sika wom paa wɔ asase so a, na emu baako ne nkoa a wɔtɔn wɔn fi Afrika kɔ Amerika. Adwumakuw bi bɔ amanneɛ sɛ: ‘Sɛ wobu akontaa a, mmarima, mmaa, ne mmofra bɛyɛ ɔpepem 25 kosi ɔpepem 30 na wɔkyeree wɔn tɔn wɔn.’ (UNESCO) Bere wɔnam po so de wɔn rekɔ amannɔne no, nkoa a wowuwui nyɛ asɛm ketewa. Ná ɔbaa bi a yɛfrɛ no Olaudah Equiano nso ka nkoa no ho. Nea ɔkae ni: “Sɛnea na mmaa reteɛteɛm na wɔn a wɔrewuwu repenepene no, na ani yɛ nyan; wohwɛ a ɛnhwɛ.”\nAwerɛhosɛm ne sɛ, ɛnyɛ tete mmere mu nko ara na na nkoasom haw adwene. Adwumakuw bi a yɛfrɛ no International Labour Organization kyerɛ sɛ, ɛnnɛ mpo wɔda so ara de mmarima, mmaa, ne mmofra bɛyɛ ɔpepem 21 yɛ adwuma sɛ nkoa; nkurɔfo hyɛ wɔn ma wɔyɛ adwumaden nanso wontua wɔn ka yiye anaasɛ wontua wɔn ka mpo. Ɛnnɛ nkoa no bi tu fam agude, wɔyɛ ntama, wotwa birikisi, wɔyɛ adwuma wɔ ahɔhodan ne nkurɔfo fie mu. Ɛwom sɛ etia mmara deɛ, nanso ɛte sɛ nea saa nkoasom yi reyɛ kɛse.\nNnipa ɔpepem pii da so ara yɛ nkoadwuma\nNKOA A WONYA FAHODI\nAtirimɔdensɛm a wɔde di nkoa nti, ama nkoa no pii ako apɛ fahodi. Ná Spartacus yɛ ɔbarima bi a ɔne mmoa ko ma nkurɔfo tua sika kɔhwɛ. Bɛyɛ mfe ɔha ansa na wɔrewo Yesu no, Spartacus ne nkoa bɛyɛ 100,000 ko tiaa Roma aban no, nanso wodii nkogu. Ná wɔde nkoa a wɔwɔ Caribbean supɔw so wɔ Hispaniola no yɛ adwuma wɔ ahwerefuw mu, na na wodi wɔn ani paa. Enti afe 1700 kosi 1800 mu hɔ baabi no, nkoa no sɔre tiaa wɔn wuranom, na wɔne wɔn wuranom koe bɛyɛ mfe 13. Afe 1804 mu no, wonyaa fahodi.\nƐyɛ nokware sɛ nkurɔfo pii afi nkoasom mu, nanso Israelfo deɛ no da mu fua. Nnipa bɛyɛ ɔpepem mmiɛnsa na wɔdee wɔn ho fii Egypt nkoasom mu. Ɔman mũ na etwaa kwan fii Egypt. Ná ɛfata paa sɛ wonya fahodi. Nea Egyptfo de yɛɛ Israelfo no, Bible kaa ho asɛm sɛ, “nkoadwuma biara a wɔpɛ sɛ wɔyɛ no, wɔhyɛɛ wɔn atirimɔden so ma wɔyɛe.” (Exodus 1:11-14) Egyptfo hene bi mpo deɛ, ɔkaa sɛ wonkunkum Israelfo mmofra sɛnea ɛbɛyɛ a Israelfo no renyɛ pii.—Exodus 1:8-22.\nSɛnea Israelfo dee wɔn ho fii Egyptfo ayayade ho no da nsow paa, efisɛ Onyankopɔn ankasa na ɔde ne ho gyee mu. Onyankopɔn ka kyerɛɛ Mose sɛ: “Minim wɔn brɛ nyinaa. Mɛkɔ akogye wɔn.” (Exodus 3:7, 8) Ɛnnɛ nyinaa, Yudafo a wɔwɔ baabiara di Twam afahyɛ no afe biara de kae sɛnea Onyankopɔn gyee wɔn no.—Exodus 12:14.\nNKOASOM BEFI HƆ KORAKORA\nBible ka sɛ, “Yehowa yɛn Nyankopɔn nyɛ bɔne,” anaa okyi nsisi. Ɛsan ma yɛn awerɛhyem sɛ Yehowa nsakrae. (2 Beresosɛm 19:7; Malaki 3:6) Onyankopɔn somaa Yesu sɛ ‘ɔmmɛka ogye ho asɛm nkyerɛ nnommum na ɔmma wɔn a wɔabubu nne wɔn ho.’ (Luka 4:18) Wei kyerɛ sɛ obiara a ɔyɛ akoa wɔ asase yi so bɛde ne ho anaa? Ɛnte saa ankasa. Wɔsomaa Yesu sɛ ommegye nnipa mfi bɔne ne owu mu. Akyiri yi Yesu kaa sɛ, “Nokware no bɛma moade mo ho.” (Yohane 8:32) Ɛnnɛ mpo, nokware a Yesu bɛkyerɛkyerɛe no da so ara regye nkurɔfo wɔ akwan ahorow pii so.—Hwɛ adaka “ Wade Ne Ho Afi Nkoasom Foforo Bi Mu.”\nNokwasɛm ne sɛ, ɛsono sɛnea Onyankopɔn gyee Yosef, ɛnna ɛsono sɛnea ogyee Blessing nso fii nkoasom mu. Sɛ wubue Bible no kɔ Genesis ti 39 kosi 41 a, wubehu Yosef asɛm a ɛda nsow yi wɔ hɔ. Yɛnhwɛ sɛnea Blessing nyaa fahodi, ɛno nso yɛ nwonwa paa.\nBere a wɔpamoo Blessing fii ɔman a na ɔwɔ so no, ɔkɔɔ Spain. Ɛhɔ na ohyiaa Yehowa Adansefo, na wɔne no suaa Bible. Ɔyɛɛ sɛ obegyae brabɔne no, enti ɔpɛɛ adwuma papa bi yɛe. Afei ɔka kyerɛɛ ɔbaa a ɔde no kɔɔ aburokyiri no sɛ, sika a otua no bosome biara no, ɔntew so mma no. Da koro bi, ɔbaa no frɛɛ Blessing wɔ fon so. Ná ɔpɛ sɛ ɔde ɛka no kyɛ Blessing na ɔsrɛ ne hɔ bɔne fafiri. Ɛbaa no sɛn? Sɛɛ na ɔno nso ne Yehowa Adansefo resua Bible! Blessing kaa sɛ, “Nokware no betumi ama woade wo ho ama ayɛ nwonwa.”\nBere a wɔteetee Israelfo wɔ Egypt no, ɛyɛɛ Yehowa Nyankopɔn yaw. Ɛnnɛ nso, saa ara na nsisi a ɛrekɔ so no yɛ ne yaw. Ɛwom, sɛ wobetumi atu nkoasom nyinaa ase a, gye sɛ nneɛma sesa koraa wɔ nnipa abrabɔ mu. Onyankopɔn ahyɛ bɔ sɛ ɔde saa nsakrae no bɛba. “Sɛnea ne bɔhyɛ te no, yɛretwɛn ɔsoro foforo ne asase foforo, na eyi mu na trenee bɛtena.”—2 Petro 3:13.\n^ nky. 3 Saa bere no, na ɛkame ayɛ sɛ euro ne U.S. dɔla no nyinaa bo yɛ pɛ. (Ɛkyerɛ sɛ na ɛka no nyinaa bɛyɛ sɛ Ghana Cedi 34,000.)\nWade Ne Ho Afi Nkoasom Foforo Bi Mu\nYɛfrɛ ɔbarima bi Alonso, na na ɔyɛ akoa wɔ ɔkwan foforo so. Bere a ɔyɛ abarimaa no, nnubɔne de no yɛɛ akoa. Ná ɔnom cocaine ne heroin. Ɔkaa sɛ: “Nea ɛbɛyɛ na manya sika de atɔ nnubɔne no, na metɔn nnubɔne no bi, na na mesan di nsɛmmɔne. Mekɔɔ ayaresabea ahorow nnan sɛ wɔmma me aduru a ɛbɛma magyae nnubɔnenom, nanso mantumi annyae. Akyiri yi wɔkyeree me too afiase, na medaa mu mfe nnan.”\nNnubɔne de Alonso yɛɛ akoa mfe 30. Afei ofii ase ne Yehowa Adansefo suaa Bible. Nea osua fii Bible mu no pusuw no paa, enti osii ne bo sɛ obegyae nnubɔne no nom. Ɔkaa sɛ: “Mfe pii twaam, nso na mintumi nnyae. Nanso Yehowa Nyankopɔn aboa me ama matumi agyae.”—Dwom 55:22.\nAlonso se, “Me yere hwɛ sɛnea masesa no a, ama n’ani agye. Sɛnea Yehowa aboa me ama madi saa subammɔne yi so no, minhu sɛnea menna no ase. Sɛ ɛnyɛ ɔno a, anka meda so ara yɛ akoa. Ebia anka mawu mpo.”\n“N’akwan Nyinaa Yɛ Trenee”\nAdɛn nti na Nyankopɔn atɛntrenee yɛ su a ɛyɛ fɛ?


6 Afei bere a nnipa fii ase redɔɔso wɔ asase so na wɔwoo mmabea maa wɔn no,+ 2 nokware Nyankopɔn mma+ no hui+ sɛ nnipa mmabea ho yɛ fɛ, na wɔwarewaree wɔn mu biara a wɔpɛ. 3 Ɛnna Yehowa kae sɛ: “Me honhom+ renhwɛ onipa nkosi daa+ efisɛ ɔyɛ honam.+ Enti ne mfe bɛyɛ ɔha aduonu.”+ 4 Na Nefilimfo wɔ asase so saa bere no ne ɛno akyi; saa bere no nokware Nyankopɔn mma no kɔɔ nnipa mmabea ho ne wɔn woo mmabarima. Eyinom ne abran a wɔtenaa ase tete a na wɔwɔ din no. 5 Enti Yehowa hui sɛ onipa de abɔnefosɛm ahyɛ asase so mã, na ne komam nsusuwii+ nyinaa yɛ bɔne bere nyinaa.+ 6 Ɛyɛɛ Yehowa yaw+ sɛ ɔyɛɛ nnipa wɔ asase so, na odii awerɛhow ne komam.+ 7 Ɛnna Yehowa kae sɛ: “Mɛpopa nnipa a mabɔ+ wɔn no afi asase so, efi onipa so kosi nyɛmmoa ne mmoa a wɔwea ne wim ntuboa+ so, efisɛ ɛyɛ me yaw sɛ meyɛɛ wɔn.”+ 8 Nanso Noa nyaa Yehowa anim dom. 9 Noa ho nsɛm ni: Na Noa yɛ ɔtreneeni+ a ne ho nni asɛm wɔ ne bere sofo mu. Noa ne nokware Nyankopɔn nantewee.+ 10 Akyiri yi Noa woo mmabarima baasa, Sem, Ham ne Yafet.+ 11 Na asase asɛe wɔ nokware Nyankopɔn no ani so,+ na na amumɔyɛ+ ahyɛ so mã. 12 Onyankopɔn huu asase no, na hwɛ! na asɛe,+ efisɛ na ɔhonam nyinaa asɛe wɔn akwan.+ 13 Afei Onyankopɔn ka kyerɛɛ Noa sɛ: “Ɔhonam nyinaa awiei abedu m’anim,+ efisɛ wɔama amumɔyɛ ahyɛ asase so mã; enti mɛsɛe wɔn aka asase no ho.+ 14 Fa gofer* dua yɛ adaka.+ Kyekyɛ adaka no mu, na fa amane tetare emu ne ɛho.+ 15 Sɛnea yɛ no ni: Adaka no ntwemu nyɛ basafa+ ahasa, ne tɛtrɛtɛ basafa aduonum, na ne tenten basafa aduasa. 16 Yɛ mfɛnsere* wɔ adaka no ho, na efi hɔ kɔ n’atifi no nyɛ basafa biako, na yɛ ɔkwan wɔ adaka no nkyɛnmu;+ na yɛ nsɛmso abiɛsa, nea ɛwɔ ase, nea ɛwɔ mfinimfini, ne nea ɛwɔ soro. 17 “Na mɛma nsu ayiri+ afa asase so asɛe nnipa ne mmoa nyinaa*—nea nkwa+ wom na ɛhome wɔ ɔsoro ase. Biribiara a ɛwɔ asase so bɛsɛe.+ 18 Me ne wo ayɛ apam; na wobɛkɔ adaka no mu, wo ne wo mma ne wo yere ne wo mma yerenom.+ 19 Na mmoa a wɔte ase nyinaa,+ fa abien abien, onini ne ɔbere, kɔ adaka no mu na wo ne wɔn nyinaa nnya nkwa.+ 20 Fa ntuboa, sɛnea wɔn su te, ne nyɛmmoa, sɛnea wɔn su te, ne mmoa a wɔwea asase so, sɛnea wɔn su te,+ ebiara abien abien, ka wo ho na wonnya nkwa.+ 21 Afei boaboa nnuan ahorow a wotumi di+ nyinaa bi ano, na ayɛ wo ne wɔn aduan.”+ 22 Na Noa yɛɛ nea Onyankopɔn hyɛɛ no nyinaa. Saa pɛpɛɛpɛ na ɔyɛe.+\n^ Ebia ɛyɛ kwabɔhɔrɔ.\n^ Hebri asɛmfua no ne “tsohar,” na ɛkyerɛ suhyɛ anaa mfɛnsere.\n^ Nea ɛkyerɛ ankasa ne “ɔhonam nyinaa.”


Ɛwɔ Intanɛt so ara nti, ɛyɛ nokware? | Adesua\nWohu Onyankopɔn Nsa Wɔ W’asetena Mu?\n“Ma Yɛn Gyidie Nyɛ Kɛse”\nSom Yehowa, Mma Biribiara Nnye W’adwene\nKɔ So Dwendwene Honhom Fam Nneɛma Ho\n“Monkɔ So Mmu Nnipa a Wɔte Saa sɛ Wɔsom Bo”\nASETENAM NSƐM Onyankopɔn a Mabɛn No no Yɛ Ma Me\n“Ogyimfoɔ Gye Nsɛm Nyinaa Di”\nKENKAN WƆ Afrikaans Cakchiquel (Western) Cambodian Chitonga Chol Cibemba Cinyanja Dangme English Ewe French Ga Garifuna Greenlandic Italian Kikaonde Kikongo Kimbundu Kisonge Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tswana Twi Umbundu Venda Xhosa Zulu\nƆwɛn-Aban—Nea Adesua Nsɛm Wom | October 2015\n“Onipa a ɔnkenkan atesɛm krataa yɛ ɔkwasea; na nea ɔyɛ kwasea paa ne nea ɔgye asɛm biara a ɔkenkan wɔ atesɛm krataa mu di.”—August von Schlözer, Germanni abakɔsɛm kyerɛwfo (1735-1809).\nNNIPA a wɔtenaa ase mfe 200 a atwam ni no annye biribiara a wɔakyerɛw wɔ atesɛm nkrataa mu anni. Ɛnnɛ, ɛnyɛ biribiara a yɛkenkan anaa yɛhu wɔ Intanɛt so na yɛbɛtumi agye adi. Wɔde nsɛm pii agu Intanɛt so, na mfidie a aba so nti, ɛnyɛ den sɛ yɛn nsa bɛka. Nsɛm no mu dodow no ara yɛ nokware, mfaso wɔ so, na asiane biara nni ho, nanso dodow no ara yɛ atoro, mfaso nni so, na ɛbɛtumi apira yɛn. Ɛno nti na sɛ yɛrepɛ biribi akenkan a, ɛsɛ sɛ yɛhwɛ yie no. Sɛ ebinom fi ase kɔ Intanɛt so a, wɔbɛtumi anya adwene sɛ bere dodow a asɛm bi wɔ Intanɛt so anaa adamfo bi na ɔde faa e-mail so brɛɛ wɔn deɛ, ɛyɛ nokware. Sɛ asɛm bi ba na emu nna hɔ koraa mpo a, wɔgye di. Nanso Bible bɔ yɛn kɔkɔ sɛ: “Ogyimfoɔ gye nsɛm nyinaa di, na onitefoɔ hwɛ n’anammɔn yie.”—Mmebusɛm 14:15.\nSɛ obi nyɛ ogyimfo anaasɛ ɔnnye asɛm biara a ɔte nni a, ɛnneɛ na ɔyɛ onitefo. Sɛ yɛn ani atew a, yɛhwɛ yie paa, na asɛm a yɛnim sɛ ɛyɛ nokware nko ara na yɛgye di. Sɛ obi kyerɛw asɛm bi a ɛnyɛ nokware ba Intanɛt so a, yɛrenka sɛ nnipa dodow no ara gye tom nti yɛn nso yɛbɛgye adi. Dɛn na ɛbɛboa wo ma woayɛ onitefo? Nea ɛdi kan no, bisa wo ho sɛ: ‘Asɛm a merekenkan yi fi Intanɛt wɛbsaet a ɛdi mũ? Anaa efi wɛbsaet a obiara tumi kyerɛ n’adwene wɔ hɔ, anaasɛ mpo wonnim wɔn a wɔde nsɛm gu hɔ no? Wɛbsaet bi a ɛdi mũ adi kan aka sɛ asɛm no yɛ atoro?’ * (Hwɛ ase hɔ asɛm no.) Sɛ ɛte saa a, ɛnneɛ ma ‘w’ani nna hɔ.’ (1 Petro 5:8) Sɛ ɛyɛ wo sɛ kaseɛbɔ anaa asɛm bi a wɔde ato dwa nyɛ nokware a, ɛnneɛ ebia na ɛte saa. Afei nso, sɛ wokenkan asɛmmɔne a wɔaka afa afoforo ho a, bisa wo ho sɛ sɛ asɛm no trɛw a, hena na ɔbɛnya so mfaso? Na san bisa wo ho sɛ, adɛn nti koraa na obi pɛ sɛ ɔtrɛw asɛm a ɛte saa mu?\nWOTAA DE E-MAIL KƆMA NKURƆFO?\nSɛ ebinom nsa ka nsɛm na wɔpɛ sɛ wɔde kɔma afoforo a, wɔnni kan nhwɛ sɛ ɛyɛ nokware anaa wɔnnwene nea sɛ wɔde kɔma afoforo a ɛbɛtumi afi mu aba no ho. Ebia nea wɔpɛ ara ne sɛ wɔbɛnya nnipa anim dom anaasɛ nkurɔfo bɛhu sɛ wɔn na wɔdii kan de asɛm no too dwa. (2 Samuel 13:28-33) Nanso, onitefo dwene ɔhaw a ɛbɛtumi afi mu aba ho. Sɛ nhwɛso no, ɛbɛtumi asɛe obi anaa ahyehyɛde bi din.\nEbia onipa a ɔretrɛw asɛm no mu no rennye bere nhwehwɛ mu sɛ asɛm no yɛ nokware anaa, efisɛ ɛgye bere ne adwumaden na ama obi atumi ayɛ saa. N’adwene yɛ no sɛ wɔn a wɔbɛte asɛm no bɛtumi ahwehwɛ mu ahwɛ sɛ ɛyɛ nokware anaa ɛnyɛ nokware. Ɛsɛ sɛ ɔhu sɛ wɔn nso nni adagyew saa ara. (Efesofoɔ 5:15, 16) Enti sɛ́ anka yɛbɛtrɛw nsɛm a yɛnnim mu yie mu no, ɛbɛyɛ papa sɛ yɛtie afotusɛm yi, “Sɛ me tirim ntene me a, ɛnneɛ ɛnsɛ sɛ mede kɔma obiara!”\nBisa wo ho sɛ: ‘Metaa de e-mail kɔma nkurɔfo? So mede nsɛm a ɛnyɛ nokware akɔma nkurɔfo pɛn ma ɛno akyi no mapa wɔn kyɛw? Obi aka akyerɛ me pɛn sɛ sɛ menya e-mail a, mma mempere me ho mfa nkɔma afoforo?’ Kae sɛ sɛ wo nnamfo wɔ e-mail a, wɔn nso bɛtumi akɔ Intanɛt so, na ɛnyɛ wo na ɛsɛ sɛ woma wɔn nsa ka nneɛma a wɔde bɛgyegye wɔn ani. Wɔmpɛ sɛ nkurɔfo de aseresɛm, video, anaa mfoni pii bɛfa e-mail so abrɛ wɔn. Saa ara nso na nyansa nnim sɛ wobɛkyere Bible mu ɔkasa a obi ama anaasɛ wobɛkyerɛw emu nsɛm de amena afoforo. * (Hwɛ ase hɔ asɛm no.) Kae nso sɛ sɛ obi ankasa yɛ ne nhwehwɛmu, ɔno ankasa bue ne Bible mu kenkan, anaa ɔsiesie ne ho ma asafo nhyiam a, ɔbɛnya so mfaso asen sɛ wode saa nsɛm no bɛmena no.\nƐsɛ sɛ mede . . . e-mail yi kɔma obi?\nSɛ wohu sɛ obi aka asɛm a ɛnyɛ nokware koraa afa Yehowa ahyehyɛde no ho wɔ Intanɛt so a, dɛn na ɛsɛ sɛ woyɛ? Ɛsɛ sɛ wobɔ saa atosɛm no gu ntɛm ara! Ɛnsɛ sɛ wogye di. Ɛrenyɛ papa sɛ wode nsɛm a woakenkan no bɛmena afoforo na woabisa wɔn adwene wɔ ho, efisɛ woyɛ saa a, na woretrɛw nsɛm a ɛbɛtumi apira afoforo mu. Sɛ asɛm bi a woahu wɔ Intanɛt so haw w’adwene a, srɛ Yehowa ma ɔmma wo nyansa, na wo ne asafo mu mpanyimfo nsusu ho. (Yakobo 1:5, 6; Yuda 22, 23) Ɛnsɛ sɛ ɛyɛ yɛn nwonwa sɛ nkurɔfo bɛka atosɛm afa yɛn ho. Nkurɔfo kaa nsɛm a ɛnyɛ nokware faa Yesu ho, na ɔbɔɔ n’asuafo no kɔkɔ sɛ wɔn atamfo bɛtaa wɔn na ‘wɔadi atorɔ aka asɛmmɔne biara ato wɔn so.’ (Mateo 5:11; 11:19; Yohane 10:19-21) Sɛ woyɛ w’adeɛ nyansam na wodwene nneɛma ho yie a, sɛ obi redi atoro anaa ɔpɛ sɛ ɔdaadaa afoforo a, wobɛtumi ahu.—Mmebusɛm 2:10-16.\nAfei nso, sɛ yɛte yɛn nuanom ho nsɛm bi anaa yɛte nsɛm foforo bi a, ɛsɛ sɛ yɛhwɛ yie na yɛantrɛw mu. Ɛtɔ bere bi na sɛ asɛm a yɛate no yɛ nokware mpo a, ɛnyɛ papa anaasɛ ɛnkyerɛ ɔdɔ sɛ yɛbɛka akyerɛ afoforo. (Mateo 7:12) Ɛho nhwɛso ne sɛ, ɛnkyerɛ ɔdɔ anaa ɛnhyɛ nkuran sɛ yɛde afoforo ho nsɛm a ɛnyɛ papa bɛmena afoforo. (2 Tesalonikafoɔ 3:11; 1 Timoteo 5:13) Nsɛm bi wɔ hɔ a ɛyɛ kokoam nsɛm. Ebia na wɔn a asɛm no fa wɔn ho no pɛ sɛ wɔde to dwa akyiri yi anaasɛ wɔfa ɔkwan pɔtee bi so de to dwa. Wɔn na wɔwɔ hokwan sɛ wɔkyerɛ bere a wɔbɛyɛ saa ne ɔkwan a wɔbɛfa so ayɛ saa, enti ɛsɛ sɛ yɛkyerɛ obu ma wɔn. Nokwasɛm ne sɛ, sɛ yɛpere yɛn ho ka asɛm no kyerɛ afoforo a, ɛbɛtumi asɛe nneɛma pii.\nƐnnɛ, asɛm tumi trɛw ntɛmntɛm, sɛ́ ɛyɛ nokware anaa atoro, mfaso wɔ so anaa mfaso nni so, epira anaa empira. Sɛ wode asɛm no mena onipa baako mpo a, ɔbɛtumi ama atrɛw akɔ wiase nyinaa wɔ bere tiaa bi mu. Enti sɛ wonya asɛm bi a, mpere wo ho mfa mmena obiara a wonim no. Ɛwom sɛ ɔdɔ ‘gye biribiara di,’ na ɛnnya afoforo ho adwemmɔne deɛ, nanso ɛnsɛ sɛ yɛyɛ agyimfoɔ na yɛgye asɛm foforo biara a ɛyɛ ahodwiriw di. (1 Korintofoɔ 13:7) Afei nso, ɛnsɛ sɛ yɛgye atosɛm anaa nsɛmmɔne a wɔka fa Yehowa ahyehyɛde no ho, anaa nea wɔka fa yɛn nuanom a yɛdɔ wɔn ho no di da. Kae sɛ wɔn a wɔkeka atosɛm a ɛte saa na wɔma ɛtrɛw no reyɛ Satan Ɔbonsam, “atorɔ agya” no apɛde. (Yohane 8:44) Enti ɛsɛ sɛ yɛma yɛn ani tew, na bere nyinaa yɛsusu sɛnea yɛde nsɛm pii a yɛn nsa ka no daa no bɛyɛ adwuma no ho yie. Bible ka sɛ: “Adeɛ a agyimfoɔ nya ne nkwaseasɛm, na anitefoɔ deɛ, wɔn abotire ne nimdeɛ.”—Mmebusɛm 14:18.\n^ nky. 4 Bere ne bere mu no, nkurɔfo bɛtumi akɔfa asɛm bi a abɛda adi sɛ ɛnyɛ nokware asan aba bio. Ebia wɔbɛsakra mu kakra ma ayɛ sɛ nea ɛyɛ nokware.\n^ nky. 8 Hwɛ April 2010, Yɛn Ahenni Som no “Asɛmmisa Afã.”\nSƐ WOPƐ SƐ WODE E-MAIL KƆMA OBI A, BISA WO HO NSƐM A ƐDIDI SO YI:\nMegye di paa sɛ asɛm yi yɛ nokware?\nƐyɛ obi kokoam asɛm?\nSaa asɛm yi bɛsɛe obi din?\nObi aka akyerɛ me pɛn sɛ sɛ menya e-mail a, mma mempere me ho mfa nkɔma afoforo?\nƆWƐN-ABAN—NEA ADESUA NSƐM WOM October 2015\nBoa Wo Ba Ma Ɔnhwɛ Ne Ho Yiye Wɔ Intanɛt Ho


26 April 2013- Fante Online\nJAMIATUL MUBASHIREEN, GHANA\nEKUMFI-EKRAWFO, CENTRAL REGION\nFRIDAY SERMONS Chevron\n2013 Friday Sermons\n2014 Friday Sermons\n2015 Friday Sermons\nVisits of Khulafa\nLATE AMEER OF GHANA\nFriday Sermon: Inculcate Truth and Justice\n- 26th March 2013 - Fante Translation\nME HYƐ ASE WƆ NYANKOPƆN NE DZIN MU, ƆDOMFO, MBƆBƆRHUFO NO.\nFida Nyamesɛmka: Ebͻwbira 26, 2013.\n(Friday sermon – 26th April, 2013 – Fante Translation)\nHOM MFA NOKWARDZI NA PƐRPƐRYƐ NKYERƐKYERƐ.\nO! hom nkorͻfo a hom agye edzi! Hom ngyina pintsinn mma pɛrpɛryɛ na hom nyɛ adasefo mma Nyankopͻn sɛ otsia hom ankasa anaadɛ hom awofo na hom ebusuafo mpo a. Sɛ ͻyɛ ͻdzefo anaa ohianyi, Nyankopͻn woyi hom beenu ho kyɛn no. Dɛm ntsi mma hom nndzi honam akͻndͻ ekyir ama hom eetum edzi nokwar pɛpɛɛpɛ.Na sɛ hom dze nokwar sie anaadɛ hom yi no akwa a ͻno hom nkae dɛ Nyankopͻn enyi tua dza hom yɛnyinara (4:136).\nO! hom a hom agye edzi! Hom nggyinae pintsinn wͻ Nyankopͻn kwan mu, dɛ hom bedzi dase pɛpɛɛpɛ na mma hom mma nkorͻfo hͻn enyitan mmpuw hom ma hom nnyɛ dza ͻmmfata dɛ hom bɛdzi pɛrpɛr. Aber biara dzi pɛrpɛr, iyi bɛn tseneneeyɛ ho papaapa.Na suro Nyankopͻn. Ampaara Nyankopͻn nyim dza hom yɛ.\nNyankopͻn ahyɛ hͻn a wͻgye dzi na wͻyɛ ndzepa no dɛ wobenya bͻnfakyɛ na akͻtua mapa (5:9-10).\nMber pii Islam n’atamfo susu dɛ Islam yɛ som a wͻyɛ ndzebͻn ma ͻtra do, ma dɛm ntsi ͻtwetwe ͻtan bra no. Ewurkadze biara a wͻyɛ no wiadze yi mu no, dɛm nkorͻfo a wͻfrɛ hͻn Muslimfo na wͻyɛ, binom anaadɛ hͻn a wͻato hͻnho dzin dɛ wͻyɛ Islam mboanofo anaa Jihad ekuwekuw, hͻn ndzebͻn no wͻdze hyɛ Kuran Krͻnkrͻn na Nkͻnhyɛnyi Krͻnkrͻn (NNN). Na wͻkeka nsɛm a wͻgye ebufuw eso wͻyɛ fi fa hͻnho. Mber yi mu yi, Asomfo a wodzi nokwar na woesi pi etu hͻnho ama a wͻka Nkͻnhyɛnyi Krͻnkrͻn (NNN) do no nna wͻnam Kuran Krͻnkrͻn do yi ano tsia dɛm nsɛmkekae yi a ͻdze ayɛka ba yi. Dza ͻka Kuran mu nsɛm yɛ som a wͻyɛ ewurkadze mbordo no bi nye dza ͻwͻ sor hͻ no a yedzii kan kenkanee no. Dɛm nsɛm yi a yɛkenkanee yi yɛ Islam ne nkyerɛkyerɛ wansewanse ne mfatoho bi. Obiara a ͻnnyɛ Muslimnyi a n’adwen mu da hͻ bɛkanfo Islam ne nkyerɛkyerɛ yi a no mudzi wͻtow n’abaw a onnhyia yi naaso obebisa dɛ henfa na dɛm nkyerɛkyerɛ yi wͻdze kͻ ndzeyɛɛ mu? Hͻn a wͻnnyɛ Muslimfo a wͻnye hɛn kuwmba wͻ nkitahodzi no kyerɛ hͻn adwen dɛ, mbom wohu dɛm nkyerɛkyerɛ yi ne nyɛe wͻ kuw yi mu na hͻn dodow fsuar na dza wͻrohwehwɛ ehu nye dɛ nkyɛ ekuwekuw nkaa no so bɛyɛ dɛmara. Ahmadiyyafo nam hͻn ankorankor ntseasee na adwmdahͻ do dzi dɛm dwuma yin a ͻtaa dɛ nkorͻfo enyi gye ho.\nMbom ͻwͻ dɛ yesi no ewur ka dɛ mbrɛ ndzɛmba tse na yɛhwehwɛ hɛnara hɛn ndzeyɛɛ mu. Nokwar, yɛbͻ mbͻdzen dɛ yeyiyi nsɛmbisa ano yie ma odzi mu ara so yie. Nkorͻfo hu no siesie dɛ hͻn a wͻawea adwenkyerɛ wͻ nsɛm ho no rekyerɛ hɛn ho nsɛm a ͻyɛ a wͻbͻ hɛn dzin anaaso wͻmmbͻ hɛn dzin ka dɛ Muslimkuw bi a hͻn dodow suar tsia ewurkadze ne nyɛe na ͻkyerɛ pɛyɛ wͻ nokwardzi ho na ͻda noho edzi dɛ ͻno na ͻdze nokwar Islamsom no kͻ nyɛe mu. Sɛ Hadhrat Khalifatul Masih tsie obinom hͻn adwenkyerɛ anaaso ͻrekyerɛ Islam nkyerɛkyerɛ no kyerɛ obinom a, ohu dɛ ohia no na ͻtwe n’adwen gyina nokwar do dɛ ͻwͻ dɛ yɛkaakaa na yɛpeͻwpeͻw mu hu mbrɛ yɛdze hɛn nkyerɛkyrɛ kͻ nyɛe mu. Ana yɛhu dɛ oyie dɛ mber kumaabi mu no yɛma hͻn a wotsia hɛn no ka hͻn ano to mu na sɛ wiadze mba yɛ hɛnho mpɛnsampɛnsamu a nna dza yɛka fa hɛnho no nntse dɛm?\nSɛ kuw biara kͻ ahokyer mu na okuwba biara dze Nyankopͻn Ne nkyerɛkyerɛ kͻ nyɛe mu a onya Nyankopͻn enyigye dɛ woesi nkitsi rosͻw obende no. Ne mdzeyɛɛ wͻ dɛ odzi mu ara ma ͻma ofi dɛm tsebea no mu sͻkyee. Sɛ ammba no dɛm dze a, ͻno dɛ erekyerɛ nkyerɛkyerɛ ne fɛɛfɛw ara kɛkɛ no mma kuw a wͻnnyɛ no nkyerɛ no frͻdͻͻyɛ. Ndandzemba dodowara a wͻnnyɛ Ahmadiyya Muslimfoͻ wͻdɛ wͻdze Islam ne nkyerɛkyerɛ fɛɛfɛw no a wͻdze bɛma hͻn no bɛda Islam n’ahoͻfɛw edzi na annhwɛ a ͻama hͻn a wͻnnyɛ Muslimfo no enyi agye hͻn ho, na ͻnam enyidze na nkitahodzi ntsi annhwɛ a nna hͻn a wͻnnyɛ Muslimfo no egyaa dɛ wͻkasa tsia Islamsom.\nMbom, Ahmadiyya Muslimfo dze Islam ne nkyerɛkyerɛ fɛɛfɛw no rema adasa a, ͻwͻ dɛ wͻkaakaa hͻn adwen na wͻda hͻnho edzi dɛ wͻyɛ Ahmadiyya Muslimfo na wͻyɛ nyia no a ͻkaa maa noho dɛ ͻrebɛda Islam a ͻtͻdo ebien no edzi no n’akadofo. Ahmadiyyanyi no a ͻrekyerɛkyerɛ mbrɛ Islam n’ahoͻfɛw tse no, mma onyia no nnyɛ obi a ͻsɛ ayɛyi nko bi, na ͻma kuw no a ͻma nokwardzi na asomdwee ba no so krͻn. Sɛ soronko bi bɛba dza Ahmadiyyanyi yɛ na asɛm a ͻka a nkorͻfo bɛka dɛ osimesi ka asɛm bi na ͻyɛ dza ͻnye no bͻ ebira anaaso ͻmma nokwardzi nnhyɛ mã. Nokwar dɛ, wͻka ntsɛmara dɛ osimesi yɛ Ahmadiyyanyi na wͻka nsɛm pii da hͻn no edzi na wͻka dɛ hͻn na wodzi bano wͻ nokwardzi na pɛrpɛryɛ mu, mbom binom wͻ mu a wͻdze dza otsia pɛrpɛryɛ kɛsekɛse abebar hͻnho. Nkorͻfo bi a wͻnye Ahmadiyyafo dzi gua kyerɛw kɛma Hadhrat Khalifatul Masih wͻ nokwar na pɛrpɛr a Ahmadiyyafo nndzi ho. Dɛm kwan yi Ahmadiyyanyi gu Kuw yi no fi na ͻma kasa ba ho. Ɔnam dɛm ntsi ͻyɛ bͻn mbordo osiandɛ dza ͻka ma noho no ne ndzeyɛɛ bͻ ebira. Nokwar yi so haw Anohoba Messiah (ANN) ma ͻkaa dɛ mma nkorͻfo nngu n’enyim ase wͻ ber a wͻdze hͻnho abͻ noho.\nNsɛm a wͻbobͻͻ edzin wͻ akenkan no mu wͻ dɛ wͻdze kͻ nyɛe mu wͻ tsebea biara mu, dɛm nyɛe nkotsee na ͻbɛyɛ wo su ma egyaa bͻn yɛ.Ogye obi abamba ma ͻnndwen dza ͻyɛ bͻn ho, dza ͻnnyɛ pɛrpɛr, adze biara a wͻatwen efi nokwar ho anaadɛ biribi ne nyɛe a ͻbɛhaw obi. Dza ͻda Nyankopͻn ne nkyerɛkyerɛ na Islamsom no su a ͻyɛ fɛw edzi papaapa no, sɛ Ahmadiyyafo dze kͻ nyɛe mu a nkyɛ abedzi mu. Sɛ yɛbͻ mbͻdzen dɛ yɛbenya dɛm gyniabew yi a yɛakenkan efi Kuran mu yi wͻ tsebea biara mu a, wͻ hɛn efiefi, wͻ dͻm mu, hͻn anyɛnkofo mu, hͻn a wͻkeka ho na hɛn atamfo mu! Iyi nkotsee na ͻbɛma obi ayɛ gyedzinyi nokwarfo na woebu no dɛ ͻyɛ mber yi mu Imam no ne kadofo, ammba no dɛm dze a, dza yɛka fa hɛn ho no bɛka dza Anohoba Messiah (ANN) dween no bͻ mberɛw, nokwar yeyi no takyen koraa.\nDwumadzi a odzi kan a wͻdze ahyɛ Kuran mu a yɛakenkan asͻpͻn no nye dɛ yɛfa Nyankopͻn Ne mbransɛm no do dzi dase. Onnyi dɛ yedua hɛn ara hɛn su do dzi dase, mbom ͻwͻ dɛ yedzi dase dze hwehwɛ Nyankopͻn enyigye. Afei wͻda no edzi dɛ nsa bɛka iyi a ͻwͻ dɛ yɛbͻ bra a ͻkrͻn, na iyi bɛyɛ yie a gyedɛ nokwardzi si pi. Nkyii so, sɛ ͻbɛyɛ yie a, gyedɛ idzi Nkͻnhyɛnyi Krͻnkrͻn (NNN) ne nhyɛsɛm a ͻkyerɛ dɛ yɛ adze ma obi dɛ mbrɛ ebɛyɛ ama woara wo ho. Onnyi dɛ ͻba no dɛ obi n’enyi da na ͻpɛ dɛ obenya pɛrpɛr na wͻammfa amma no ma ͻgye no ebufuw no, na ͻba no dɛ wͻyɛ obi n’apɛdze ma no a, ͻno ͻhyɛ ase siw ho kwan. Sɛ epɛ dɛ inya pɛrpɛr ma wo ho a, Kuran nyiyimu, Ahadith na Anohoba Messiah dza (ANN) ͻkyerɛwee a ͻdze Nyankopͻn ho suro hyɛ obi a ͻretsiatsia fahodzido ͻnye nyimpa no so a osiesie nsɛmansɛma no. Mbom, obi wͻ dɛ odzi dase nokwar mu a, dɛ nkyɛ obedzi dase nokwar no, otum ka nsɛm kowakowa no yɛ no bisibisi basaa, mpo otum ka asɛm no dze ma noho nyimpa anaa no dofo bi. Iyi nye egyidzifo nokwarfo hͻn suban osiandɛ dza gyedzinyi bɛyɛ biara, ͻyɛ dze hwehwɛ Nyankopͻn N’enyigye. Iyi ma obi mpo tum dzi dase dze tsia ͻnoara noho.\nOnnyi dɛ obi ma nokwar dasedzi mu ͻhaw haw no wͻ kwan biara do. Iyinom botum ama obi n’ebusuafo, ne mba, n’ayɛnkofo anaa n’awofo mpo akͻ ͻhaw mu, sɛ odzi dase nokwar mu a. Kansa nokwar dasedzi bɛma obi no nkorͻfo na n’adofo edzi noho yaw mpo a, ͻwͻ dɛ odzi dase a ͻtse dɛm no nokwar mu. Nyankopͻn aka dɛ, nnyɛ nyimpa ne nyansakorͻno a ͻdze dzi dase na ͻma ͻyɛ ͻdzefo, mbom ͻyɛ Nyame N’adom. Sɛ Nyankpͻn pɛ a, nna Ɔma obi nya yiedzi. Obi botum enya mfaso kumaabi wͻ dasekrum do, naaso no nsunsuando no mu ͻhaw no dͻͻso. Dɛm ntsi ͻwͻ dɛ obiara dze Nyankopͻn yɛ ne nyanko na odzi nokwar na ͻhwehwɛ Ne nkyɛn kwan na ͻyɛ dza ͻtsen ama pɛrpɛr egyina hͻ. Ɔwͻ dɛ obiara dzi nokwar wͻ no dwumadzi nyinara mu wͻ ne daadaa asetsena mu kyɛn dɛ obi bedzi ͻnoara no pɛ do na obeyi pɛrpɛr na nokwar akwa, na ͻbɛfa ndaadaa kwan do na wͻaka nsɛm a enyi nnda hͻ, na wͻakata nokwar do ma woenya Nyankoͻn n’ebufuw hyew.\nƆwͻ dɛ obiara dze n’enyi si Nyankopͻn N’enyigye do na ͻdze yɛ ne botae. Mber bi nna Anohoba Messiah (ANN) no wͻ dɛ odzi dase wͻ ekuadwuma nsɛm bi ho. Nna manso esi wͻ ekuafo nye abɛhyɛmfo bi hͻn ntamu wͻ ndua bi ho. Na edwumayɛfo no nyim pefee dɛ Anohoba Messiah (ANN) yɛ nokwarfo, na Anohoba Messiah (ANN) no dzii dase wͻ ͻtsɛnbuafo no enyim dɛ ndua no yɛ edwumayɛfo no dze. Iyi maa Anohoba Messiah (ANN) n’egya na ne na nye n’ebusuafo binom enyi anngye no ho, naaso odzii nokwar dase. Iyi nye gyinabew a Anohoba Messiah (ANN) no kyerɛɛ dze yɛ fasusu to hͻ a ͻwͻ dɛ yedzi do. Dɛm fasusu yi ara na Nkͻnhyɛnyi Krͻnkrͻn (NNN) no so dze hyɛɛ hɛn na ͻkyerɛɛ hɛn dɛ yendzi do. Nyankopͻn aka dɛ obiara a odzi dasekrum botum adaadaa adasamba naaso Nyankopͻn dze Ohu dzebiara a yɛyɛ. Dɛm ntsi sɛ yɛka dɛ hɛn na yɛkyerɛ adasamba kwan pa no, na sɛ hɛn suban nye hɛn ndzeyɛɛ nye dza yɛka no bͻ abira a, dɛ mbrɛ ͻbɛyɛ ma yeenya mfaso kumaabi ntsi a, ͻno dze dɛ mbrɛ asomdwee na bambͻ etu kafo no, ͻdze basabasayɛ mbom bɛba hɛn asetsena mu.\nSɛ gyedzinyi ma ne ndze do tsia emindzi a, gyedɛ ͻnoara so dzi pɛrpɛr na ͻma nokwadzi gyinabew tu kafo na ͻma no dasedzi gyina Nyankopͻn Ne mbransɛm do. Surah Al Maidah no nyiyimu a meka ho asɛm no, kyerɛ pɛrpɛr gyinabew a ͻkͻ sor a Nyankopͻn pɛ dɛ yɛkyerɛ wͻ hɛn abrabͻ mu. Onnyi dɛ yedzi pɛrpɛr ma hɛnara hɛnho hɛnho mbom ͻwͻ dɛ yedzi pɛrpɛr ma hɛn atamfo mpo, osiandɛ hɛn atamfo so hwehwɛ dɛ yedzi pɛrpɛr wͻ hͻn ntamu. Ɔwͻ dɛ yetum ma hͻn enyidado dɛ yɛnye hͻn bedzi no pɛrpɛr. Ɔwͻ dɛ yɛkyerɛ hɛn atamfo mpo dɛ dza gyedzinyi yɛ biara, ͻyɛ wͻ nokwar nye nyamesuro kwan do. Dɛm ntsi enyitan nnkotum ama yeegyaa nokwar nye pɛrpɛr ekyir. Enyitan nnyi hɛn akoma mu na yɛbͻ no dawur dɛ yennyi ͻtan ketseketse mpo ma obiara. Ɔtan nnkotum ama yeefi nokwar na pɛrpɛr kwan do ama yeetum ahaw obiara. Iyi nye Islam ne nkyerɛkyerɛ pa no a dɛ yɛdze kyerɛkyerɛ a ͻhyɛ hͻn nkuran ma wonya pɛ bi dɛ wobebisa Islam ho nsɛm.\nƆwͻ mu dɛ hɛn nsɛm botum atwe dͻm kukuankoma aba hɛn nkyɛn dze, mbom dza yɛbɛka afa asomdwee nye bambͻ ho no benya nsunsuando pa wͻ adasamba do wͻ aber a yɛdze bͻkͻ nyɛe mu. Sɛ Nyankopͻn ka dɛ ‘hom ntsintsim wͻ Allah No mu’ a, nna Ɔdze ahyɛdze kɛsenara na Ɔdze ahyɛ hɛn. Ha yi begyina pintsinn kyerɛ dɛ bedzi pɛrpɛr wͻ no kwan do na edze adwen na tsirmu pͻw bɛtae ekyir. Ɔnam mbͻdzenbͻ mber nyinara do na yebotum etsintsim pɛrpɛr, nokwardzi, asomdwee na banbͻ wͻ wiadze yi mu. Mber yi mu dze ͻyɛ agyedzifo mapa hͻn ahyɛdze.Ahmadiyyafo na ͻfata dɛ wͻ tsintsim pɛrpɛr, nokwar, asomdwee na bambͻ wͻ asaase yi do, na wͻfa N’akwan pa ahorow nyinara do. Siantsir nye dɛ hɛn mber yi do kandzinyi (Imam) akyerɛ hɛn Islam no kwan pa no na afei yɛbͻ mbͻdzen dɛ yɛdze mbransɛm so bɛyɛ edwuma. Na yɛker hɛnho hwɛ dɛ pɛrpɛr ahen na yɛridzi na yɛbͻhwɛ hɛn akoma mu dɛ dza Anohoba Messiah (ANN) dze hyɛ hɛn no, no mu ahen na yeetum dzi do.\nSɛ yɛyɛ dɛm a, ebɛnadze ntsi na yennya awerɛhyɛmu wͻ hɛn efie fie? Ebɛnadze ntsi na ͻdͻ nnyi hɛn awar mu? Ebɛnadze ntsi na koryɛ nnyi anuanom ntamu? Ebɛnadze ntsi na awar mu nkitahodzi sɛe osian adwen pa a yennya mma hɛnho ͻnye nokwar a yenndzi ntsi. Ebɛnadze ntsi na eguadzi a ͻda anyɛnkafo ntamu dze ͻtan na enyitan ba anyɛnkofo ntamu? Ebɛnadze ntsi na yɛdze nsɛm pii kͻdan Qadha Board (asɛndzibea). Ampaara siantsir ara nye dɛ nnyɛ dza ͻwͻ hɛn akoma mu no na yɛdze kͻ nyɛe do. Dza ͻwͻ akoma mu no nyehɛn ndzeyɛɛ bͻ ebira. Ɔwͻ dza yɛyɛ dze ma hɛnho nna ma yɛyɛ dze ma obinom so.Ɔwͻ dɛ Ahmadiyyanyi biara dwen asɛm yi ho yie. Dzibewdzifo nye Ahmadiyyanyi ankorankor biara ndwen kwan a wͻbɛfa do edzi pɛrpɛr ͻnye nokwar wͻ hͻn ahyɛdze nyinara mu a ͻbɛma yeenya Nyankopͻn N’enyigye.\nMbrɛ ͻtse biara ͻwͻ dɛ hɛn adwen kͻ Nyankopͻn No mbransɛm do na yɛdze kͻ nyɛe do. Anohoba Messiah (ANN) no ka dɛ, banbͻ na asomdwee nnyi bebiara kotsir Nyankopͻn Ne bambͻ no. Dɛm ntsi sɛ yɛannyɛ dza odzi mu na osi kwaa a, yennkotum enya Ne bambͻ no. Ana obi botum aka dɛ, sɛ nsukͻm dze obi a, na onya nsu kum kor pɛr a ͻbͻso no, anaa sɛ ͻkͻm dze obi so a edziban ntrͻma kor bͻso no anaa? Obiara ronntum nnka dɛ wͻamee gyedɛ woedzidzi na wͻanom yie. Dɛm saso ara na sɛ hɛn dwumadzi ennsi pi a, yɛrennya no mu aba pa. ndwuma sin nnsͻ Nyankopͻn enyi, dɛm ara so na nhyira mmba do. Nyankopͻn abͻ anohoba dɛ sɛ hɛn ndwuma sͻ N’enyi a Ohyira do.\nNyankopͻn dze Islam n’asomdwee na bambͻ ho dawurbͻ ho ahyɛdze ahyɛ hɛn nsa wͻ wiadze afanandze nyinara. Iyi ͻwͻ dɛ yɛdze pɛrpɛr na nokwardzi bͻ ho bra. Pɛrpɛryɛ bɛba wͻ aber a yɛbͻdwen Nyankopͻn Ne mbransɛm ho akͻ ekyir. Ɔwͻ dɛ yɛyɛ hɛn ahyɛdze ma Nyankopͻn nye nyimpa. Yɛserɛ dɛ Nyankopͻn bɛma hɛn tum ma yɛdze ahyɛ hɛn ahyɛdze mã. Na yeentum nyɛ hɛn efiefi nye ekuwekuw ma ͻnyɛ dɛ ahenman wͻ Islam no nkyerɛkyerɛ do.Na yeentum nhyɛ Tabligh ho ahyɛdze mã. Na yeentum mfa Islam nkyerɛkyerɛ pa a ͻfa pɛrpɛryɛ ho no mpetse wiadze no afanandze nyinara ama yeetum abͻ ho ban efi ͻsɛe mu. Wiadze yi rokͻ ͻsɛe kɛse mu wͻ ͻhaw do. Pɛrpɛryɛ nnyi Muslimfo nye hͻn a wͻnnyɛ Muslimfo hͻn mu. Nnyɛ dɛ pɛrpɛr nkotsee na yenndzi do eso yɛatra etsirmͻdzen ne hye nyinara. Dɛm mpɛmpɛndo yi Ahmadiyya Jama’at pɛr na obotum etwitwa agye wiadze yi efi ͻsɛe a ͻtse dɛm yi mu. Dɛm ntsi obiara mper dɛ ͻbɛyɛ n’afa mu dze na ͻdze mpaabͻ ataa ekyir. Pɛrpɛryɛ a onnyi Muslim amanaman mu ntsi ama ntawantawa aba hɛn mu, dɛmara so na ͻhaw a ofi amanadze akã hͻn. Tse dɛ mbrɛ ͻkõ kɛse ebegyina hͻn tsir do. Wiadze nnyaa nnhuu dɛm ͻhaw yi, dɛm ntsi o’ebu hͻn enyi agu do.dɛm ntsi Muhammad (NNN) No Messiah no nkoa pa no wͻ dɛ wͻyɛ hͻn afa mu dze na wͻbͻ mpaa kɛse.\nYɛserɛ dɛ Nyankopͻn bɛma hɛn tum ma yɛdze ahyɛ hɛn ahyɛdze mã na yeetum abͻ wiadze ho ban efi ͻsɛe mu.\nTranslated by: 1. Mr. Alhassan Kobina Atta-Wenchie\n(Tutor in English Language, Jamiatul Mubashireen, Ghana)\n2. Maulvi Alhassan Bashir Annan Sahib\n(Tutor, Jamiatul Mubashireen, Ghana)\n3. Rasheed Possible Essuman Sahib\n(First Year Student, Jamiatul Mubashireen, Ghana)